AN AKADEMYA SATUYA Saro sa pighihiling kong dahilan kan pagigin puso nin Kabikolan kan Naga, iyo ta ini syudad nin mga marahay na eskwelahan. Asin an pagkakaigwa kan mga eskwelahan na ini, dai nagpuon kasuudma, dai man nagpuon kan magkaigwa na kita nin mga pig-oorgulyong mga pulitiko. Dai ini nagpuon sa dekadang ini. Ining pagkakaigwa ta nin mga marahay na eskwelahan. Alagad, an karahayan kan mga eskwelahan na ini bako nin huli ta pinamamayuhan ini nin madudunong na tawo, kundi yaon sa kultura kan komunidad na yaon sa eskwelahan na ini. Sa madaling sabi, yaon an karahayan kan mga taong yaon digdi. Orog nang gayo an mga nag-aadal asin mga nagtutukdo, an mga katuwang sa pagpapadalagan. Sinda an bagsik kan sarong akademya. Daing perpektong akademya siring na daing perpektong organisasyon o sistema arog kan gobyerno. May mga kapabayaan asin pagkukulang an mga tawo digdi sa akademya. Orog na kun dai ining ginigibo sa tahaw kan marigsok na pagpaluyap nin kapatalan, nin kahugakan sa pag-isip, asin an kawaran determinasyon tanganing an mga tungaw satuya, mapukawan. Kaipuhan na parating magkaigwang isog an mga tawo sa akademya, isog na pigtatais kan dunong asin pusog na boot. Kaya bakong rason na an nagpapamidbid na perpektong gobyerno o an marahay na gobyerno, dai tuyawon, dai na pag-atid-atidon kan akademya. Ta an kultura kan akademya, iyo an kultura nin pagpurga, nin paglinig sa mga sapot kan isip. Bakong kultura kan akademya an sige sanang pagayon kan kublit o kaya papogi. Bakong kultura kan akademya an tumubod sa sarong istasyon nin radyo asin digdi ta ipahayag an gabos na hinanakit, kulog-buot, basol asin tuyaw, orog na kun an kaolay mo parating yaon sa estado kan pagkamuraw-muraw. Bakong kultura kan akademya na alingon an mga nasa poder. Riniriparo kan akademya magin an sadiri kaini ta pwedeng istaran an akademya, siring an munisipyo, an kapitolyo asin an palasyo, nin mga tungaw, nin daing ibang bagay sa payo, kundi kulisap. An satuyang kasaysayan mapatotoo kan sinasabi kong ini na an pagiging puso kan Kabikolan kan Naga, nakadepende man sa mga eskwelahan na yaon digdi. Yaon an magkagubay na seminaryo asin kolehiyo. Naenot an seminaryo alagad sa panahon kan obispong si Francisco Gainza kan huring dekada kan 19 siglo, pinapusog giraray an sistema nin pagtukdo sa seminaryo kan mga Padres Paules asin an kolehiyo man itinao sa mga Hijas de Caridad tanganing simbagan an pangangaipuhan kan panahon na idto na minapadagos sa ngonyan. Sa laog nin maduwang gatos asin duwang polong taon na, an mga institusyon na ini nagserbing mga enot na sityo tanganing makapag-adal an satuyang mga kaakian. An seminaryo, sa sarong panahon binuksan bako sana sa mga mapapadion, kundi minsan sa mga seglar. Nag-adal digdi an mga bayaning sinda Jose Maria Panganiban, Tomas asin Ludovico Arejola asin kadakul pa. An kolehiyo man na ngonyan unibersidad na, iyo an enot na normal school na binuksan para sa mga babaye, sa panahon na pighihiling an babaye na mayong kakayahan na mag-adal asin dapat sa harong sana o kun dai man sa simbahan, nagubing, nadulot burak sa sa mga imahen. Siring kaiyan nanggad an kapangyarihan kan edukasyon, tinatawan an gabos nin pantay na oportunidad, nin okasyon, nin tsansa tanganing riparohon an buhay, pakarhayon an mga kakusogan asin magamit ini sa karahayan kan kagabsan, babayi ka man o lalaki. An Naga, puon kaidto sagkod ngonyan, iyo an saro sa nagin pandayan kan dakul na tawo, kun sain an satuyang mga isip, pigtais sa luwas asin laog kan akademya. Dai ko sinasabing daing marahay na eskwelahan sa ibang rona. Ginagamit ko sana ngonyan an Naga, bilang kaso, tanganing orog na ipahiling na sa lambang rona kaipuhan nin mga akademya na may diretso asin katalingkasan na mabuhay sa pagtukdo, sa pagtaong ranga asin hustisya, sa pagpatotoo asin sa pag-orgulyo sa kultura asin pagpararom kan agimadmad kan banwaan bilang mga kaayon kan katauhan sa kinaban. Ini an dakulang katungdan kan akademya.Bakong mga akademyang kapot kan mga pulitiko, kapot kan mga nasa poder o kan mga negosyante na ginibo nang pabrika an siring na mga institusyon. Sa Naga, manlain-lain na an eskwelahan asin padagos an a’ngat sa mga institusyon na ini orog na ngonyan na naglalaog an syudad sa sarong panahon na minarikas na an gabos susog sa panukol kan komersyo. Yaon na an mga barakalon, malaad na an mga tinampo, yaon na an progreso sa satuya, sigun sa mga surbey asin pag-adal na pigkomisyon kan mga nasa poder. Kun siring, ano na an gigibohon kan akademya, kun naabot ta na an mauswag na syudad? Ano na an gigibohon kan mga nasa akademya, kun maogma na an buhay kan mga taga-Naga asin ini nin huli ta pinamamayuhan kita na mga orog karahay na mga lider? Ano na an masunod sa satuyang pagiging maogmang lugar kun maogma na kitang igwang SM? Igwa kan mga kakanan sa Magsaysay? Kun marahay na an buhay sa Naga asin ngapit mangyayari na ining arogon kan ibang banwaan sa Bikol, ano na an gigibohon kan institusyon siring kan kolehiyo (USI), kan Ateneo, kan seminaryo, kan UNC asin kan mga pampublikong eskwelahan? Magparada sa military? Magpa-political forum kun sain mabayle, makanta an satuyang mga pulitiko? Magpaquiz bee? Magpa Miss Intrams o magpabasketball? O padagos ta pang pakusogon an satuyang mga kursong nagtatao nin mga obrero sa call centers kan probinsya, kan mga tatawan trabaho sa abroad kan gobyerno? Alaagd tandaan ta na mantang nagsasaysay an mga Griyegong pilosopo yaon man an Akropolis, an kapanoan kan sibilisasyon Griyego alagad dai man ini nagpauntok sa mga paratukdo na magin kritikal sa sistema kan saindnag panahon. Iba man nanggad an sukulan sa akademya. Iba an saiyang misyon asin bisyon sa kun pano ginigibo kan ibang ahensya kan banwaan an saiyang ginigibo para sa banwaan. Palibhasa, kita an natumoy sainda apisar kita an mga nagbabayad ki buwis, kita an banwaan na pigpapatal kan mga nakirilyab na propaganda. An akademya may katungdan na purisawon an isip kan kagabsan, na magin kritikal orog na sa panahon na an isip kinukundisyon tanganing maghanap sana nin kakanon asin bako nin buhay. Na magdangog sana kan radyo asin sabihon na ini an katotoohan asin an gabos putikon. Ano an mangyayari sa Puso kan Kabikolan, kun an saiyang isip na nagpaparigmat sa kalag, pigpapatal na sana kan mga diskurso sa radyo, kan mga komentarista na risang pabor sa sarong pulitiko o sa sarong sistema nin kapangyarihan? Sinasabi ta na an Naga, an puso kan rehiyon— panahon na tanganing maghanap kita kan isip kan rehiyon, himuon an sarong espasyo kun sain mataragbuan an mga isip asin dai ini mapangyayari sagkod na kapot kan pirang tawo an poder na nagsusugong kan mga diskurso, na nagtutubod kan kita-kita-na- sana-kuta- an nakaaram, kan nagsasabi na an tawo an mahusga alagad dai tinatawan an mga tawo kan angay na mga panukol, kan sistema nin pagrason. Diskurso an pigbubuhay kan akademya mantang nabubuhay an iba sa popular na opinyon.Dai sana nakakulong an akademya sa sarong kinudalan na lugar na may mga edipisyo. Gibohon ta na an gabos na espasyo, pati an birtwal, magin lugar para sa pagparigon kan isip, pagpakusog nin boot, tanganing masapod ta na an mga payo asin puso ta na haloy ng naglalataw sa salog kan nagbubulos na laway kan satuyang mga pulitiko asin mga tampalasan sa radyo na sa tore may nakatugdon na barukikik.\ni am completely amazed...i would love to read more... ----------Sheryl ( saro man na aki kan Bicol)\nAN AKADEMYA SATUYA\nSaro sa pighihiling kong da...


Home / Bicol / Bicol News / Camarines Sur / Libmanan / News / 12 irido sa karambola kan 5ng awto sa Libmanan\n12 irido sa karambola kan 5ng awto sa Libmanan\nBicol Standard Newspaper Tuesday, May 22, 2018 Bicol, Bicol News, Camarines Sur, Libmanan, News\nNAGA CITY 5/22/18 (BICOL STANDARD) Doce (12) katawo an irido na idinalagan sa hospital sa Libmanan sa nangyaring karambola kan limang awto sa Maharlika Highway, sa Brgy. Mabini, Libmanan, Camarines Sur kasubagong aga.\nBase sa enot na imbestigasyon an driver kan kotse na nagprobar na mag-overtake sa pig susunodan na awto an naging mitsa kan dakulang aksidente.\nAn sabi, dai kinaya kan driver kan kotse na mabawi tulos an manibela tangani na maka-ibitar na makabongoan an kasabatan na bus. Nin huli sa kusog kan bangaan, nawaran nin control kan manibela an driver.\nApisar kan nakisuagan an kotse sa bus, nakadalagan pa ini sa guilid asin abaga kan tinampo, asin buminudal sa poste.\nSiring man, saro pang pampasaherong bus an nasabitan kan nagwawariwad na kotse, asin an kasunod nindang van suminalpok pa sa nasambit na mga lunadan.\nNin huli kan karambola nin mga awto, nagsapo nin mga gatok asin rungas sa saindang lawas an 12ng pasahero, na dinara man tulos sa hospital sa Libmanan.\nPirang minutos an naka-agi, an mga paciente an idinalagan sa hospital sa Naga City.\nMarikas man si pag responde kan Disaster Risk and Reduction and Management office kan Libmanan, kaya sa paagui ni Noel Hara, an Operation Commander kan opisina, napadara tulos nin emergency team sa lugar na pinangyarihan kan aksidente.\nMientrastanto, an saro sa mga biktima iyo an sarong omboy na naka-apon pa ngani sa tinampo nin huli sa kusog kan aksidende. Naheling kan mga nagsapod sa aki na si saiyang lalawgon igwa nin mga saradit asin kapidasong salming, na hale sa mga nadisgraciang vehiculo.\nMantang sinusurat an baretang ini, an nagkapira sa mga nakalunad sa mga nadisgraciang awto an binubulong sa hospital.\nAn aksidente iyo an nagdara nin grabeng traffico sa lugar kaya inabot nin amay na odto antes na makalusot an byahe hale sa Manila palaog sa Naga asin an kasabatan na mga vehiculo na resulta kan nagubot na trapiko sa lugar kan aksidente.\nAn pulis nag iimbestigar pa kan sinambit na incidente hastang sinusurat an baretang ini.\n12 irido sa karambola kan 5ng awto sa Libmanan Reviewed by Bicol Standard Newspaper on Tuesday, May 22, 2018 Rating: 5


Kabanggihan nin kalag | Magbikol Kita\nMonday, May 23, 2022, 3:46am\nPublished on Sunday, August 09, 2020, 5:29pm\nKun an bubon alang na, sabi kan mga gurang, papàno pa ang pagsakdo nin tubig?\nKadaklan na beses napapasipara ta an mga importanteng bagay na pirming yaon. Urog na gayod kun ini sarong padangat mo. Napuon kitang maghidaw kan mga ini kun sinda mayo na. Pati mga santo dai nakakalibre digdi.\nSa sarong surat sa saiyang giya espiritwal na padi, si Mother Teresa nagbuyboy kan saiyang paghidaw ki Jesus: sa sarong Jesus na dai nya namamati an presensya. “Ika tunay na namumutan ni Jesus” sabi nya sa sa padi, “alagad ako, makuri an katuninungan asin kawaran nin huli ta minaturuhok ako alagad dai ko nahihiling, nagdadangog alagad daing mahinanyog…”\nNagkatirikbahan an kadaklan sa mga Kristyano kan naimprenta an mga surat na ini ni Mother Teresa. Sa haloy na panahon, apisar kan saiyang reputasyon bilang sarong “living saint” dai nya mamatian an presensya kan Kagurangnan. Alagad para sa mga batikano sa espiritwalidad, ini sarong normal na pangyayari lalong lalo na sa mga hararom na relasyon sa Mahal na Dyos. Ining pag-alang kan bubon inapod ni kan mistikong santo na si San Juan dela Cruz bilang “dark night of the soul”. Ini bakong pagkapadungkal nin sarong matanos na tawo kundi pagtalubo. Minaabot sa buhay pagpamibi na minalabsay an gabos, nin huli ta an Dyos iniimbataran kita na dai paghanapon an kasiraman sa pagpamibi. Bako sa gabos na panahon magayagaya sa pagmati an pagpamibi. Pinupurga nin Dyos an satuyang mga motibo sa pagpamibi.\nKun nuarin an ulay mo midbid mo na Dyos o nakua mo na ang bagong dalan nin buhay, an kaugmahan sa pagpamibi nawawara, biglang dai mo masabutan an Banal na Kasuratan. Daing pagduda, igwang Dyos, alagad garong harayo na marhay Sya asin daing pakilabot sa lambang saro sato. Siring kaini si inagihan kan Propetang si Elias sa Inot na babasahon. Pakatapos na manggana sya sa hamon kan mga padi ni Baal na ipahiling kun siisay an tunay na Dyos, ginaradan kan mga tawo an mga padi. Kun kaya duminulag sya kan magpuon na ipahanap kan Reyna. Napanô sya nin makuring kamunduan nin huli ta gikan sa yuporya kan saiyang kapangganahan tulus-tulos pinababa sya nin Dyos sa trono asin sinalidahan. Ini bilang pagpagirumdon na an Dyos bakong Dyos nin byolensya kundi Dyos nin pagkahirak asin pagkamuot.\nSa Ebanghelyo, si Pedro nagsapo kan nakakaagid na pangyayari. Sa kaugmahan nya na maka-arog sa saiyang Maestro na naglakaw sa dagat, tuminagbang sya sa baruto tanganing sabaton si Jesus. Alagad kan duminatong an makukusog na duros, natakot asin nagpuon maglubog.\nKun an dagat iyo an minarepresentar kan gabos na pwedeng katakutan nin mga Hudiyo, si Jesus iyo an nagpakalma kaini. Ano an mga kinakatukatan nyato sa panahon na ini? Hilang, kagadanan, asin pagsolo-solo? An lambang pagpamibi nyato saiya bakong pagdulag sa kinaban na ini kundi pag-atubang sa mga problema kaiba an pagsarig na an gabos malipas alagad an Kagurangnan dai. Na an may kapot kan panahon asin oras asin an bilog na kinaban iyo an Dyos.\nAn isog nin buót kulang kun gusto mong maglakaw sa ibabaw kan tubig. Nanudan ni Pedro na kinakaipuhan nya pang magbaklay sa disyerto tanganing makanuod. Dai na sya matagbang tulos-tulos sa dagat. Dai na sya mahanap kan mga darakulang gawi nin pagsalbar. Aatubangon nya an gabos na pagduda asin pagsagin-sagin. Siring man an pangapudan satuya gabos na disipulo. Atubangon nyato an krisis alagad magin mapagmangno sa tingog na Mahal na Dyos na madadangog nyato na naghihinghing sa paagi nin mga gawi nin pagkamuot.\nKun siring, igwa kitang dakulang pangangaipo na maibalik nyato an sagradong espasyo sa arualdaw na pagkabuhay arog kan pagtuninong, pamibi, asin paghurup-hurop sa kahiwasan kan dagat kan presensya nin Dyos.\nMaalang man ang bubon, yaon sa kairarumi kan satuyang puso an kaggibo kan bubon.


Si Antonio de Morga\nAtubangan kan librong "Sucesos de las Islas Filipinas"\nSi Antonio de Morga Sánchez Garay (1559 – Hulyo 21, 1636) sarong abogadong Espanyol, historyador asin nakakalangkaw na opisyal kolonyal sa laog nin 43 na taon sa Filipinas (1594 abot 1604), asin Bagong Espanya saka Peru, kun saen siya an presidente kan Audencia nin duwang pulong (20) taon.\nKan siya natoka sa Mehiko, saiyang pinalagda an librong Sucesos de las islas Filipinas kan 1609, na hiniling na saro sa pinakamatagom na obra dapit sa amay na historya kan pagkolonyang Espanyol sa Filipinas. Kan siya Teniente Gobernador kan Filipinas, saiyang ibinalik an Audencia. Siya nagin huwes o oidor igdi. Siya nagin man pamayo asin namoon kan 1600 na batalya naval laban sa mga piratang Olandes alagad nadaog asin siya ilaga pang magadan.\nAn saiyang obra na "Sucesos..." enot nalagda sa Ingles kan 1868 asin magkapira pang edisyon an napublikar sa Ingles, kabali na diyan an sarong 1907 edisyon na naka-online sa Gutenberg Project. An obra niya naimprenta man sa Espanyol asin iba pang mga lenggwahe.\nMga gibo-gibo ni Morga sa Project Gutenberg\nSucesos de las islas Filipinas ni Morga\nNagkapirang impormasyon biograpikal\nPinaghugot gikan sa "https://bcl.wikipedia.org/w/index.php?title=Antonio_de_Morga&oldid=156344"\nMga historyador na Espanyol sa Filipinas


MOSIAH TSAPTER 14\nSi Isaias nagtaram sa tono nin sarong Mesiyas --- An kasupganan asin pagsakit kan Mesiyas ipinaghula nang enot --- Saiyang ginibo na an saiyang kalag iyo an magin sarong dulot para sa kasalan asin naggibo na iyo an tagapagpatahaw para sa mga paralapas --- Ikumpara sa Isaias 53.\nIyo, bako daw na si Isaias nagsabi: Siisay baya an magtubod kan satuyang sumbong, asin sa kiisay daw an takyag nin Kagurangnan maipahayag?\n2 Nin huli ta siya magtatalubo sa atubangan niya na siring sa sarong minatubo pa sanang tanom, asin siring sa sarong ugat na paluwas sa alang na daga; siya mayong porma ni kaayahayan; asin sa panahon na kita maghihiling sa saiya mayo nin kagayunan na kita magmamawot saiya.\n3 Siya hinamak asin ipinagtakwil nin mga tawo; sarong tawo nin mga kamundoan, asin tuodan sa pagpakasakit; asin kita nagtago na siring na an satuyang mga lalawgon paharayo saiya; siya pinaghamak, asin kita dae nakidumamay saiya.\n4 Tunay na saiyang pinagpasan an satuyang mga kasakitan asin iyo an magdara kan satuyang mga kamundoan; alagad kita iyo an nagtulod saiya na padusahan, pinahampak nin Diyos, asin pinasakitan.\n5 Pero siya nalugadan nin huli kan satuyang mga kalapasan, siya nabugbog nin huli kan satuyang mga kadaendatahan; an padusa kan satuyang katuninongan yaon sa saiya; asin sa paagi kan saiyang mga lata kita nabulong.\n6 Gabos kita, siring sa karnero, nagkawarara; tinugutan nyato na an lambang saro pasiring ssa saiyang sadireng padumanan; asin an Kagurangnan ipinatong sa saiya an mga kadaendatahan nyato gabos.\n7 Siya pinag-api, asin siya pinagsakitan, alagad siya dae nagbukas kan saiyang nguso; siya dinara na arog kan sarong kordero pasiring sa bonoan, asin siring sa sarong karnero sa atubangan kan saiyang paragupit nagin pula kun kaya siya dae nagbubukas kan saiyang nguso.\n8 Siya kinua gikan sa prisohan asin gikan sa hukuman; asin siisay baya an magpapahayag sa saiyang henerasyon? Nin huli ta siya pinalaen paluwas sa daga kan mga buhay; nin huli kan mga kalapasan kan sakuyang mga katawohan kun kaya siya pinadusahan.\n9 Asin saiyang ginibo an saiyang lubungan kaiba an mga makasalanon, asin kaiba an mayaman sa saiyang kagadanon; nin huli ta siya dae naggibo nin maraot, ni igwa nin anuman na padaya sa saiyang nguso.\n10 Alagad ini ikinaogma nin Kagurangnan na mabugbog siya; siya ipinamugtak niya sa kasakitan; kun ikaw saimong gigibohon an saimong kalag bilang sarong dulot para sa kasalan saiyang mahihiling an saiyang banhi; saiyang palalawigon an saiyang mga aldaw, asin an kaogmahan nin Kagurangnan mag-aasenso sa saiyang kamot.\n11 Siya nakakahiling sa kakulugan kan saiyang kalag, asin magigin kontentado; sa paagi kan saiyang kaaraman an sakuyang marahayon na serbidor maninindugan para sa kadaklan; nin huli ta siya an magpapasan kan saindang mga kadaendatahan.\n12 Kun kaya ako magbabanga nin sarong porsyon kaiba an kadaklan, asin saiyang babangaon an sobra kaiba an makukusog; nin huli ta saiyang ipinabulos paluwas an saiyang kalag hanggan sa kagadanon; asin siya ibinilang kaiba sa mga paralapas; asin siya an nagpasan kan mga kasalan nin kadaklan, asin naghimong magtagapagpatahaw para sa mga paralapas.\n# posted by Unknown @ 5/19/2005 02:09:00 PM


Ano an Payunir na Saksi ni Jehova?\nPagkondukta nin pag-adal sa Biblia\nPersonal na pag-adal\nAn termino sa Ingles na “pioneer” parateng nanonongod sa mga nagsisiyasat nin bagong teritoryo tanganing buksan an dalan para sa iba. Si Jesus arog sa sarong payunir, huling sia isinugo sa daga tanganing gibohon an nagtataong buhay na ministeryo asin buksan an dalan pasiring sa kaligtasan. (Mateo 20:28) Ngonyan, inaarog sia kan mga parasunod nia paagi sa paggamit nin pinakadakol na oras na mapupuede sa ‘paggibo nin disipulo.’ (Mateo 28:19, 20) An nagkapira naglaog sa inaapod ming paglilingkod bilang payunir.\nBilog na panahon na ebanghelisador. An gabos na Saksi ni Jehova parahayag kan maogmang bareta. Minsan siring, inareglar nin nagkapira an buhay ninda tanganing maglingkod bilang regular payunir, na naggagamit nin 70 oras kada bulanTanganing magibo ini, dakol an nagtatrabaho nin part-time. Igwa man nin mga pinipili na magin espesyal payunir sa mga lugar na mas nangangaipo nin mga parahayag kan Kahadean, na naggagamit nin 130 oras o labi pa kada bulan. An mga payunir kontento na sa simpleng pamumuhay, na may kompiansa na itatao ni Jehova an pangangaipo ninda sa buhay. (Mateo 6:31-33; 1 Timoteo 6:6-8)An mga dai makakapagpayunir nin bilog na panahon puedeng maglingkod bilang auxiliary payunir sa mga panahon na magigibo ninda, na naggagamit nin 30 o 50 oras kada bulan.\nMotibado nin pagkamoot sa Dios asin mga tawo. Arog ni Jesus, naririsa mi an kaherakherak na kamugtakan sa espirituwal nin dakol ngonyan. (Marcos 6:34) Alagad, igwa kami nin kaaraman na makakatabang sa sainda ngonyan mismo, na nagtatao sa sainda nin marigon na paglaom para sa puturo. Pagkamoot sa kapwa an nagmomotibar sa sarong payunir na gumamit nin dakol na panahon asin paghihingoa tanganing tabangan an iba sa espirituwal. (Mateo 22:39; 1 Tesalonica 2:8) Bilang resulta, napapakosog an pagtubod nia, mas napapadayupot sia sa Dios, asin nakakaeksperyensia nin dakulang kaogmahan.—Guibo 20:35.\nPaano mo ilaladawan an sarong payunir?\nAno an nakakamotibar sa nagkapira na magpayunir nin bilog na panahon?\nAramon an walong paagi kun paano mapapakusog kan pagpapayunir an saimong relasyon ki Jehova. Ano an makakatabang sa saimo na magpadagos sa nakakakontentong paglilingkod na ini?


Paano an mga Elder Naglilingkod sa Kongregasyon kan Mga Saksi ni Jehova?\nMayong sueldohan na mga ministro sa organisasyon mi. Imbes, arog kan ginibo pagkaestablisar kan Kristianong kongregasyon, nagnonombra nin kualipikadong mga paraataman tanganing “pastoran an kongregasyon nin Dios.” (Gibo 20:28, NW) An mga elder na ini maygurang sa espirituwal na nangengenot sa kongregasyon asin nagpapastor, ‘bakong huli sa kapiritan kundi sa sadiring boot; ni minsan huli sa maating pirak, kundi sa andam na pag-isip.’ (1 Pedro 5:1-3) Ano an ginigibo ninda sa kapakanan mi?\nNangangataman asin nagbabantay sa samo. Sinda an naggigiya sa kongregasyon asin nagtatabang na protektaran iyan sa espirituwal. Huling aram ninda na ipinagkatiwala sa sainda nin Dios an importanteng papel na ini, dai ninda dinodominar an mga lingkod nia, imbes nakakakontribwir sinda sa ikakarahay asin kagayagayahan mi. (2 Corinto 1:24) Kun paanong mahigos na inaataman nin pastor an kada saro sa mga karnero, pinagmamaigotan man kan mga elder na mamidbid bilang indibiduwal an gabos na miembro kan kongregasyon.—Talinhaga 27:23.\nNagtotokdo kun paano gigibohon an kabotan nin Dios. Kada semana, pinangengenotan kan mga elder an mga pagtiripon kan kongregasyon tanganing pakosogon an pagtubod mi. (Guibo 15:32) An dedikadong mga lalaking ini nangengenot man sa pag-ebanghelyo, na iniibanan asin sinasanay kami sa gabos na aspekto kan ministeryo.\nNagtatao nin personal na pampakosog sa boot. Tanganing maasikaso an pangangaipo mi sa espirituwal bilang indibiduwal, an mga elder sa lokal na kongregasyon dinadalaw kami sa harong o kinakaolay sa Kingdom Hall tanganing tabangan asin rangahon gamit an Biblia.—Santiago 5:14, 15.\nApuera sa gibohon sa kongregasyon, an kadaklan na elder igwa man nin sekular na trabaho asin paninimbagan sa pamilya na nangangaipo nin panahon saka atension. An mahigos na mga tugang na ini maninigo sa paggalang mi.—1 Tesalonica 5:12, 13.\nAno an papel kan mga elder sa kongregasyon?\nSa anong mga paagi ipinapahiling kan mga elder an personal na interes sa samo?\nSairisay an kualipikadong maglingkod? Mababasa mo an basado sa Biblia na mga kualipikasyon para sa mga elder asin ministeryal na lingkod sa 1 Timoteo 3:1-10, 12, asin Tito 1:5-9.\nDapat Ko Daw Idusay an Buhay Ko sa Diyos Asin Magpabawtismo?\nAno an mga dapat mong gibuhon tanganing makuwalipikar sa Kristiyanong bawtismo? Aramon kun ano an isinisimbolo kaiyan asin kun paano iyan ginigibo.\nI-share I-share Paano an mga Elder Naglilingkod sa Kongregasyon?


Ano pa man po an halaga kan pagbasa kan Biblia sa panahon niato ngonian?\nSaro sa mga hamon ngonian na panahon iyo an inaapod na ‘sekularismo’. Sarong kahulugan kaini iyo an pagtubod na ‘dai na niato kaipuhan an Dios; na kaya na nin tawo an gabos; na kaya na kan siyensya asin teknolohiya an gabos’. Makatakot an siring kaining kaisipan asin kamugtakan.\nIsipon mo, makahandal an sarong persona na dai na nin takot o pagmidbid sa Dios. An saiyang sadiri an nagigin sukol; an saiyang sadiri an nagigin batas.\nAn Biblia nagpapagiromdom sato kan Mahal na Dios asin kan satuyang pangangaipo sa Dios. Kun dai an Dios dai man kita. An Biblia minimidbid, bako sana kan mga Kristiyano, kundi patin mga bakong Kristiyano, bilang mahalagang burabod asin giya sa pagtalubo espiritual, moral asin sosyal.\nMaluya an sarong familia, comunidad o nasyon, na mayo na nin ‘moral values, spiritual and social values’. Harayo na an inabot kan progreso materyal, alagad garo maluya an progreso moral, espiritual asin sosyal.\nKaya mahalagang gayo na madiskubre liwat niato an yaman kan Biblia. Tangani na an mga banwaan asin mga komunidad niato mabuksan an isip asin puso sa mga katokdoan na tunay na nagpapatalubo sa tawo bilang tawo (human development).\nSiring man, para sato na mga nagtutubod, an Biblia iyo an Tataramon nin Dios. Ini ‘pagpamidbid’ (Revelation) kan Mahal na Dios. An Dios, sa paagi kan saiyang Tatarmon, padagos na nag-aapod sato na magsarig sa kapangyarihan asin pagkamoot nin Dios.\nSa panahon na ini na nagtutuga an Mayon, asin dakul na tugang niato an nagsasapo kan mga malaen na epekto kaini, mayong dunong nin tawo, mayong dakulang halaga, ni kapangyarihan nin tawo an makakatao nin solusyon.\nPagsarig sa Dios, pagtiwala, pagpamibi asin pag-arang Saiya na may kapangyarihan sa gabos an puede niatong gibohon.\nAn Biblia, nagpapaguiromdom sato na ‘yaon an Dios’: Kaggibo nin gabos, Kagligtas nin gabos, Nagtataong-buhay asin Nagpapabanal sato gabos.\nLugod, padagos kang makahanap nin panahon tanganing balikan an istorya kan katawohan, an istorya kan satuyang kaligtasan, an mga istorya kan satong buhay –diyan sa Biblia.


An Inot na Milagro ni Jesus | Buhay ni Jesus\nAN KASAL SA CANA\nGINIBO NI JESUS NA ARAK AN TUBIG\nIkatulong aldaw na ngunyan puon kan si Natanael magin saro sa kainot-inuting mga disipulo ni Jesus. Si Jesus asin an pira sa inot na mga disipulong idto nagpanorte pa-Galilea, an sadiri nindang lugar. Pasiring sinda sa Cana, an banwaan na ginikanan ni Natanael. An Cana yaon sa kabubuludan sa norte kan Nazaret, kun sain mismo nagdakula si Jesus. Naimbitaran sinda sa sarong bangkete sa kasal.\nYaon man sa kasal an ina ni Jesus. Huling amiga kan pamilya kan mga ikakasal, minalataw na kaiba si Maria sa mga nagtatabang na mag-asikaso sa dakul na bisita. Kaya narisa niya tulos kan magkaigwa nin problema, na sinabi niya ki Jesus: “Dai na sindang arak.”—Juan 2:3.\nGaro man sana sinasabi ni Maria na gibuhan iyan ni Jesus nin paagi. Pero, para iparisa na dai siya uyon sa ginibo ni Maria, nagsimbag si Jesus: “Ano ta makikilabot kita diyan?” (Juan 2:4) Bilang Hading ninombrahan nin Diyos, an saiyang langitnon na Ama sana an puwedeng magsabi kun ano an gigibuhon niya, bako an saiyang pamilya o mga amigo. May kadunungan na ipinabaya ni Maria an bagay na iyan sa saiyang aki, asin sinabi na sana sa mga nagseserbi: “Gibuhon nindo an ano man na sabihon niya.”—Juan 2:5.\nIgwa duman nin anom na gapong tapayan, na an kada saro malalagan nin labing sampulong galon nin tubig. Sinabihan ni Jesus an mga nagseserbi: “Panuon nindo nin tubig an mga tapayan.” Dangan sinabi pa niya: “Magkua kamo ngunyan nin dikit asin darahon nindo sa namamahala sa bangkete.”—Juan 2:7, 8.\nAn namamahala sa bangkete napahangang marhay huling marahay na klase an arak pero dai niya aram na milagroso an pagkagibo kaiyan. Kaya inapod niya an nobyo asin nagsabi: “An ginigibo kan gabos iyo na ilinuluwas nguna an marahay na klaseng arak, asin pag burat na an mga tawo, saka na ninda ipigluluwas an maluyang klase. Pero ika, ngunyan mo pa sana ilinuwas an marahay na klaseng arak.”—Juan 2:10.\nIni an inot na milagrong ginibo ni Jesus. Kan mahiling ini kan inot na mga disipulo, napakusog an pagtubod ninda sa saiya. Pagkatapos, si Jesus, an saiyang ina, asin an saiyang mga tugang na lalaki sa ina, nagpasiring sa Capernaum sa norteng-sulnupan na baybayon kan Dagat kan Galilea.\nKasuarin nangyari sa panahon kan ministeryo ni Jesus an kasal sa Cana?\nPaano suminimbag si Jesus sa suhestiyon kan saiyang ina manungod sa arak?\nAnong milagro an ginibo ni Jesus, asin ano an nagin epekto kaiyan sa iba?\nI-share I-share An Inot na Milagrong Ginibo Niya\njy kap. 15 p. 40-41


Puede daw Talaga Kamong Magin Katood nin Dios? | Rumani\nPuede daw Talaga Kamong ‘Rumani sa Dios’\n1, 2. (a) Ano an tibaad garo harayong mangyari para sa dakol, alagad ano an sinisierto sa sato kan Biblia? (b) Tinawan si Abraham nin anong haraning relasyon, asin taano?\nANO an mamamatean nindo kun an Kaglalang kan langit asin daga magsabi dapit sa saindo, “Ini katood ko”? Para sa dakol, iyan tibaad garo harayong mangyari. Total, paano man nanggad makakapakikatood ki Jehova Dios an sarong ordinaryong tawo? Pero, sinisierto sa sato kan Biblia na puede talaga kitang magin harani sa Dios.\n2 Si Abraham kan suanoy saro na nagin harani nin siring kaiyan. Ipinamidbid ni Jehova an patriarkang iyan na “sakuyang katood.” (Isaias 41:8) Iyo, ibinilang ni Jehova si Abraham na sarong personal na katood. Tinawan si Abraham kan siring na haraning relasyon huli ta sia “nagtubod ki Jehova.” (Santiago 2:23) Ngonyan man, si Jehova naghahanap nin mga oportunidad na ‘makidayupot’ sa mga naglilingkod sa saiya huli sa pagkamoot. (Deuteronomio 10:15) An saiyang Tataramon nagsasadol: “Rumani kamo sa Dios, asin sia marani sa saindo.” (Santiago 4:8) Sa mga tataramon na ini nakanonompong kita nin pangagda sagkod nin panuga.\n3. Ano an pangagda sa sato ni Jehova, asin anong panuga an konektado dian?\n3 Inaagda kita ni Jehova na rumani sa saiya. Andam sia asin gusto niang akoon kita bilang mga katood. Kadungan kaiyan, nanunuga sia na kun magibo kita nin aksion na rumani sa saiya, magibo man sia nin kaparehong aksion. Marani sia sa sato. Sa siring mapapasato an sarong bagay na totoong mahalagang marhay—“an pakikidayupot ki Jehova.” * (Salmo 25:14) An “pakikidayupot” nagtatao kan ideya nin kompidensial na pakikipag-olay sa sarong espesyal na katood.\n4. Paano nindo ilaladawan an sarong dayupot na katood, asin sa anong paagi na si Jehova nagigin siring kaiyan na katood sa mga minarani sa saiya?\n4 Igwa daw kamo nin dayupot na katood na natutugaan nindo nin sekreto? An siring na katood may pagmakolog sa saindo. May tiwala kamo sa saiya, ta sia nagin maimbod. Nadadagdagan an mga kagayagayahan nindo kun sinasabi nindo iyan sa saiya. Pinagigian kan saiyang madinamayon na paghinanyog an gabat kan saindong kamondoan. Dawa kun garo baga mayo nin ibang nakakaintindi sa saindo, sia iyo. Kaagid kaiyan, kun kamo minarani sa Dios, nagkakaigwa kamo nin sarong espesyal na Katood na totoong nagpapahalaga sa saindo, odok na nagmamakolog sa saindo, asin lubos na nakakaintindi sa saindo. (Salmo 103:14; 1 Pedro 5:7) Sia pinagtitiwalaan nindo kan nasa kairairaromi kan saindong boot, ta aram nindo na sia maimbod sa mga maimbod sa saiya. (Salmo 18:25) Minsan siring, an pribilehiadong pakikidayupot na ini sa Dios napapasato sana huli ta pinagin posible nia iyan.\nBinuksan ni Jehova an Dalan\n5. Ano an ginibo ni Jehova tanganing magin posible na kita maparani sa saiya?\n5 Kun kita sana, kita bilang mga parakasala nungkang mapaparani sa Dios. (Salmo 5:4) “Alagad ipinamimidbid nin Dios an saiyang pagkamoot sa sato sa paagi na, mantang kita mga parakasala pa, si Cristo nagadan para sa sato,” an isinurat ni apostol Pablo. (Roma 5:8) Iyo, iinareglo ni Jehova na “itao [ni Jesus] an saiyang kalag bilang pantubos na karibay nin dakol.” (Mateo 20:28) An satong pagtubod sa atang na pantubos na iyan an nagpapagin posible na kita maparani sa Dios. Huling an Dios an “enot na namoot sa sato,” ibinugtak nia an pundasyon tanganing kita makapakikatood sa saiya.—1 Juan 4:19.\n6, 7. (a) Paano niato naaaraman na si Jehova bakong natatago, dai puedeng mamidbid na Dios? (b) Sa anong mga paagi ihinayag ni Jehova an saiyang sadiri?\n6 May saro pang aksion na ginibo si Jehova: Ihinayag nia sa sato an saiyang sadiri. Sa ano man na pagkakatood, an pagigin harani basado sa talagang pakamidbid sa sarong tawo, na pinahahalagahan an saiyang mga kualidad asin paagi nin paghiro. Kaya kun si Jehova natatago, dai puedeng mamidbid na Dios, nungka kitang magigin harani sa saiya. Pero, imbes na itago an saiyang sadiri, boot niang mamidbid niato sia. (Isaias 45:19) Apuera kaini, an ihinahayag nia manongod sa saiyang sadiri bukas sa gabos, dawa sa sato na tibaad ibinibilang na hamak kun segun sa mga pamantayan kan kinaban.—Mateo 11:25.\nIhinayag ni Jehova an saiyang sadiri paagi sa saiyang mga gibo nin paglalang asin sa saiyang nasusurat na Tataramon\n7 Paano ihinayag sa sato ni Jehova an saiyang sadiri? Ihinahayag kan saiyang mga gibo nin paglalang an nagkapirang aspekto kan saiyang personalidad—an kadakulaan kan saiyang kapangyarihan, an rarom kan saiyang kadonongan, an abundansia kan saiyang pagkamoot. (Roma 1:20) Alagad an paghayag ni Jehova kan saiyang sadiri bakong sagkod sana sa mga bagay na linalang nia. Bilang an nagdadanay na Dakulang Parakomunikar, nagtao sia nin nasusurat na kapahayagan kan saiyang sadiri sa saiyang Tataramon, an Biblia.\nPakaheling sa “Pagigin Nakagagayagaya ni Jehova”\n8. Taano ta masasabi na an Biblia mismo ebidensia kan pagkamoot sa sato ni Jehova?\n8 An Biblia mismo ebidensia kan pagkamoot sa sato ni Jehova. Sa saiyang Tataramon, ihinahayag nia an saiyang sadiri paagi sa mga termino na nasasabotan niato—prueba na bako sanang namomotan nia kita kundi na boot niang mamidbid asin kamotan niato sia. An nababasa niato sa mahalagang marhay na librong ini nagpapangyari sa sato na maheling “an pagigin nakagagayagaya ni Jehova” asin nagpapahiro sa sato na booton na maparani sa saiya. (Salmo 90:17) Pag-olayan niato an nagkapira sa nakaoogmang mga paagi nin paghayag ni Jehova kan saiyang sadiri sa saiyang Tataramon.\n9. Ano an nagkapirang halimbawa nin direktang mga tataramon sa Biblia na nagsasabi kan mga kualidad nin Dios?\n9 An Kasuratan igwa nin dakol na direktang tataramon na nagsasabi kan mga kualidad nin Dios. Mangnoha an nagkapirang halimbawa. “Si Jehova mamomoton sa hustisya.” (Salmo 37:28) An Dios “halangkaw sa kapangyarihan.” (Job 37:23) “ ‘Ako maimbod,’ an sabi ni Jehova.” (Jeremias 3:12) “Sia madonong sa puso.” (Job 9:4) Sia “Dios na maheherakon asin maugayon, maluway sa pagkaanggot asin abunda sa mamomoton na kabootan asin katotoohan.” (Exodo 34:6) “Ika, O Jehova, marahay asin andam na magpatawad.” (Salmo 86:5) Asin, siring kan nasambitan sa naenot na kapitulo, nangingibabaw an sarong kualidad: “An Dios pagkamoot.” (1 Juan 4:8) Mantang pinepensar nindo an nakapaoogmang mga kualidad na ini, bako daw na nadadagka kamong rumani sa daing kaparehong Dios na ini?\nTinatabangan kita kan Biblia na rumani ki Jehova\n10, 11. (a) Tanganing tabangan kita na maheling nin mas malinaw an saiyang personalidad, ano an iiniba ni Jehova sa saiyang Tataramon? (b) Anong halimbawa sa Biblia an nagtatabang sa sato na iladawan sa isip an kapangyarihan nin Dios na ginigibo?\n10 Apuera sa pagsabi sa sato kun ano an saiyang mga kualidad, mamomoton na iiniba ni Jehova sa saiyang Tataramon an espesipikong mga halimbawa kan mga kualidad na ini na ginigibo. An siring na mga salaysay nagtatao nin buhay na marhay na mga paglaladawan sa isip na nagtatabang sa sato na maheling nin mas malinaw an laen-laen na aspekto kan saiyang personalidad. Iyan man nakatatabang sa sato na maparani sa saiya. Estudyare an sarong halimbawa.\n11 Madali sanang basahon na an Dios “makosog an kapangyarihan.” (Isaias 40:26) Pero iba nang orolay na basahon an manongod sa kun paano nia ilinigtas an Israel sa Dagat na Pula dangan pinangatamanan an nasyon sa kaawagan sa laog nin 40 taon. Ikalaladawan nindo sa isip an nag-uulakbong katubigan na nababanga. Maiimahinar nindo an nasyon—na puedeng 3,000,000 gabos—na nagraralakaw sa marang irarom kan dagat, an nabilog na katubigan nagtotoronong na garo dakulaon na mga lanob sa mag-ibong-ibong. (Exodo 14:21; 15:8) Maheheling nindo an ebidensia kan nagpoprotehir na pag-ataman nin Dios sa kaawagan. May tubig na buminolos hale sa gapo. May kakanon, na garo mga pisog na puti, na naglataw sa daga. (Exodo 16:31; Bilang 20:11) Ihinahayag digdi ni Jehova na bako sana na sia igwa nin kapangyarihan kundi na ginagamit nia iyan para sa saiyang banwaan. Bako daw na nakapakokosog liwat sa boot na maaraman na an satong mga pamibi nakakaabot sa sarong makapangyarihan na Dios na sarong “pailihan asin kosog para sa sato, sarong tabang na danay na makukua sa panahon nin mga kasakitan”?—Salmo 46:1.\n12. Paano kita tinatabangan ni Jehova na “maheling” sia paagi sa mga termino na nasasabotan niato?\n12 Si Jehova, na sarong espiritu, dakol pa ngani an ginibo tanganing tabangan kita na mamidbid sia. Bilang mga tawo an naheheling ta sana iyo an literal na naheheling kan satong mata asin kun siring dai niato naheheling an yaon sa rona nin mga espiritu. Kun ilaladawan nin Dios sa sato an saiyang sadiri paagi sa mga terminong pan-espiritu garo man sana kamo naghihingoang ipaliwanag an mga detalye kan saindong itsura, arog kan kolor kan saindong mata o mga pekas, sa saro na namundag na buta. Imbes, maboot kitang tinatabangan ni Jehova na “maheling” sia paagi sa mga termino na nasasabotan niato. Kun minsan, naggagamit sia nin mga metapora asin simili, na ibinabaing an saiyang sadiri sa mga bagay na aram niato. Ilinaladawan pa ngani nia an saiyang sadiri na may nagkapirang kabtang kan hawak nin tawo. *\n13. Anong paglaladawan sa isip an ipinasasabong kan Isaias 40:11, asin paano kamo naaapektaran kaiyan?\n13 Mangnoha an pagkaladawan ki Jehova na yaon sa Isaias 40:11: “Siring sa pastor aatamanon nia an saiyang sadiring aripompon. Paagi sa saiyang takyag titiponon nia an mga kordero; asin sa saiyang daghan kakargahon nia sinda.” Ikinokomparar digdi si Jehova sa sarong pastor na kinakarga kan “saiyang takyag” an mga kordero. Ipinaririsa kaini an kakayahan nin Dios na protehiran asin suportaran an saiyang banwaan, maski an mga mas madaling mabiktima. Makamamate kitang salbado sa saiyang makosog na mga takyag, huli ta kun maimbod kita sa saiya, nungka nia kitang babayaan. (Roma 8:38, 39) Kinakarga kan Dakulang Pastor an mga kordero “sa saiyang daghan”—sarong frase na nanonongod sa darakulang katiklopan kan pan-itaas na gubing, na dian kun minsan kinakarga nin pastor an bagong mundag na kordero. Sa siring sinisierto sa sato na kita mahal asin mamomoton na inaataman ni Jehova. Natural sanang booton na maparani sa saiya.\n“Gusto kan Aki na Ihayag Sia”\n14. Taano ta masasabi na itinatao ni Jehova an pinakapersonal na paghayag kan saiyang sadiri paagi ki Jesus?\n14 Sa saiyang Tataramon, itinatao ni Jehova an pinakapersonal na paghayag kan saiyang sadiri paagi sa saiyang namomotan na marhay na Aki, si Jesus. Daing siisay man na mas eksaktong makapababanaag kan kaisipan asin saboot nin Dios o mas malinaw na ikapaliliwanag Sia kisa ginibo ni Jesus. Total, an panganay na Aki na iyan nag-eksister na sa kaibahan kan saiyang Ama bago pa linalang an ibang espiritung linalang asin an pisikal na uniberso. (Colosas 1:15) Midbid nin personal ni Jesus si Jehova. Iyan an dahelan na nasabi nia: “Kun siisay an Aki mayo nin siisay man na nakaaaram kundi an Ama; asin kun siisay an Ama, mayo nin siisay man na nakaaaram kundi an Aki, asin sia na sa saiya gusto kan Aki na ihayag sia.” (Lucas 10:22) Kan yaon digdi sa daga bilang tawo, ihinayag ni Jesus an saiyang Ama sa duwang mahalagang paagi.\n15, 16. Sa anong duwang paagi ihinayag ni Jesus an saiyang Ama?\n15 Enot, an katokdoan ni Jesus tinatabangan kita na mamidbid an saiyang Ama. Ilinadawan ni Jesus si Jehova paagi sa mga termino na nakapahihiro sa satong puso. Halimbawa, tanganing ipaliwanag an maheherakon na Dios na maogmang inaako liwat an nagsosolsol na mga nagkasala, ibinaing ni Jesus si Jehova sa sarong mapagpatawad na ama na napahirong gayo an boot kan maheling an pabalik na aki niang gastador kaya sia duminalagan asin kuminugos sa liog kan saiyang aki patin mapagpadangat na hinadokan sia. (Lucas 15:11-24) Ilinadawan man ni Jesus si Jehova bilang Dios na ‘dinadagka’ an mga tawong tama an kamugtakan nin puso huli ta namomotan nia sinda bilang mga indibiduwal. (Juan 6:44) Naaaraman nia ngani kun may sarong sadit na dignos na naholog sa daga. “Dai kamo matakot,” an paliwanag ni Jesus, “orog kamong mahalaga kisa dakol na dignos.” (Mateo 10:29, 31) Dai niato mapogolan na madagkang rumani sa siring kamapagmakolog na Dios.\n16 Ikaduwa, ipinaheheling sa sato kan halimbawa ni Jesus kun arog sa ano si Jehova. Eksaktong marhay na ipinabanaag ni Jesus an saiyang Ama kaya nasabi nia: “Sia na nakaheling sa sako nakaheling man sa Ama.” (Juan 14:9) Sa siring, kun kita nagbabasa sa mga Ebanghelyo manongod ki Jesus—an mga saboot na ipinaheling nia asin an paagi nin pagtratar nia sa iba—garo man sana naheheling niato an buhay na ladawan kan saiyang Ama. Dai na kita matatawan ni Jehova nin mas malinaw pang paghayag kan saiyang mga kualidad kisa dian. Taano?\n17. Iilustrar an ginibo ni Jehova tanganing tabangan kita na masabotan kun arog sia sa ano.\n17 Sa pag-ilustrar: Imahinara na hinihingoa nindong ipaliwanag kun ano an kabootan. Tibaad tawan nindo iyan nin kahulogan paagi sa mga tataramon. Alagad kun may ikatotokdo kamong sarong tawo na aktuwal na naggigibo nin kabootan asin magsabi, “Iyan an sarong halimbawa nin kabootan,” an tataramon na “kabootan” nagkakaigwa nin orog na kahulogan asin nagigin mas madaling masabotan. Arog kaiyan an ginibo ni Jehova tanganing tabangan kita na masabotan kun arog sia sa ano. Apuera sa pagladawan sa saiyang sadiri paagi sa mga tataramon, itinao nia sa sato an buhay na halimbawa kan saiyang Aki. Ki Jesus, an mga kualidad nin Dios naheheling na ginigibo. Paagi sa mga salaysay sa Ebanghelyo na naglaladawan ki Jesus, garo man sana sinasabi ni Jehova: “Arog ako kaiyan.” Paano si Jesus ilinaladawan kan ipinasabong na rekord kan sia yaon digdi sa daga?\n18. Paano ipinahayag ni Jesus an mga kualidad na kapangyarihan, hustisya, asin kadonongan?\n18 An apat na pangenot na kualidad nin Dios magayon na nahahayag ki Jesus. Igwa sia nin kapangyarihan sa helang, gutom, kagadanan pa ngani. Pero, bakong arog nin paslong mga tawo na inaabuso an saindang kapangyarihan, nungka niang ginamit an kapangyarihan na magmilagro para sa saiyang sadiring kapakanan o tanganing kolgan an iba. (Mateo 4:2-4) Namotan nia an hustisya. An saiyang puso napano nin matanos na gurobgutob kan maheling an bakong makatanosan na mga negosyante na inaaprobetsaran an mga tawo. (Mateo 21:12, 13) Trinatar nia na daing pagpaorog an mga dukha asin inaapi, na tinatabangan an mga siring na ‘makakua nin kaginhawahan’ para sa saindang kalag. (Mateo 11:4, 5, 28-30) May daing kapantay na kadonongan sa katokdoan ni Jesus, na “labi pa ki Salomon.” (Mateo 12:42) Alagad dai noarin man ipinagpasikat ni Jesus an saiyang kadonongan. An saiyang mga tataramon nakataros sa puso kan ordinaryong mga tawo, ta an saiyang katokdoan malinaw, simple, asin praktikal.\n19, 20. (a) Paanong si Jesus sarong marahayon na halimbawa nin pagkamoot? (b) Mantang binabasa asin pinepensar niato an halimbawa ni Jesus, ano an maninigo niatong girumdomon?\n19 Si Jesus marahayon na halimbawa nin pagkamoot. Sa bilog niang ministeryo, ipinaheling nia an pagkamoot sa dakol na aspekto kaiyan, kabale an empatiya asin pagkaludok. Kun naheheling nia an pagdusa kan iba dai puedeng dai sia makamate nin pagkaherak. Paorootro, an madinamayon na pagmakolog na iyan an nagmotibar sa saiya na gumibo nin aksion. (Mateo 14:14) Minsan ngani pinaomayan nia an mga may helang asin pinakakan an mga nagugutom, ipinahayag ni Jesus an pagkaludok sa orog pa kahalagang paagi. Tinabangan nia an iba na maaraman, akoon, asin kamotan an katotoohan manongod sa Kahadean nin Dios, na matao nin permanenteng mga bendisyon sa katawohan. (Marcos 6:34; Lucas 4:43) Orog sa gabos, ipinaheling ni Jesus an pagkamoot na mapagsakripisyo kan sadiri paagi sa boluntad na pagtao kan saiyang kalag para sa iba.—Juan 15:13.\n20 Makangangalas daw na an mga tawo, ano man an edad asin pinaghalean, nadagkang rumani sa tawong ini na may mamomoton na init nin pakikiiba asin makosogon na mga saboot? (Marcos 10:13-16) Minsan siring, mantang binabasa asin pinepensar niato an buhay na halimbawa ni Jesus, pirme niatong girumdomon na sa Aki na ini naheheling niato an malinaw na ladawan kan saiyang Ama.—Hebreo 1:3.\nSarong Pantabang sa Sato sa Pag-adal\n21, 22. Ano an kalabot sa paghanap ki Jehova, asin ano an yaon sa pantabang na ini sa pag-adal na matabang sa sato sa paghihingoang ini?\n21 Paagi sa malinaw na marhay na paghayag kan saiyang sadiri sa saiyang Tataramon, ipinaheheling nin klaro ni Jehova na boot niang kita magin harani sa saiya. Kadungan kaiyan, dai nia kita pinipirit na maghingoang kamtan an aprobadong relasyon sa saiya. Nasa sato nang hanapon si Jehova “mantang sia makukua pa.” (Isaias 55:6) Kalabot sa paghanap ki Jehova an pag-aram sa saiyang mga kualidad asin paagi nin paghiro na ihinayag sa Biblia. An pantabang sa pag-adal na binabasa nindo ngonyan plinano tanganing tabangan kamo sa paghihingoang ini.\n22 Maririsa nindo na an librong ini binarangabanga sa mga kabtang na katimbang kan apat na pangenot na kualidad ni Jehova: kapangyarihan, hustisya, kadonongan, asin pagkamoot. An kada kabtang minapoon paagi sa sarong sumaryo kan kualidad na iyan. An minasunod na pirang kapitulo nagpapaliwanag kun paano ipinahahayag ni Jehova an kualidad na iyan sa laen-laen na aspekto kaiyan. An kada kabtang igwa man nin sarong kapitulo na nagpapaheling kun paano ipinaheling ni Jesus paagi sa halimbawa an kualidad na iyan, saka nin sarong kapitulo na sinisiyasat kun paano niato iyan ikapababanaag sa satong buhay.\n23, 24. (a) Ipaliwanag an espesyal na kabtang na “Mga Hapot Para sa Paghorophorop.” (b) Paano an paghorophorop nakatatabang sa sato na orog pang rumani sa Dios?\n23 Poon sa kapitulong ini, igwa nin sarong espesyal na kabtang na may titulong “Mga Hapot Para sa Paghorophorop.” Halimbawa, helinga an kahon sa pahina 24. An mga teksto asin hapot dai plinano bilang repaso kan kapitulo. Imbes, an katuyohan kaiyan tabangan kamo na pensaron an ibang importanteng mga aspekto kan tema. Paano nindo magagamit nin epektibo an kabtang na ini? Hanapon an lambang sitadong teksto, asin basahon nin maingat an mga bersikulo. Dangan estudyaran an hapot na kaiba kan kada sitasyon. Pensaron an mga simbag. Puede kamong gumibo nin pagsiyasat. Ihapot sa sadiri an nagkapirang dugang na hapot: ‘Ano an sinasabi sa sako kan impormasyon na ini manongod ki Jehova? Paano iyan nakaaapektar sa sakong buhay? Paano ko iyan magagamit sa pagtabang sa iba?’\n24 An siring na paghorophorop makatatabang sa sato na orog pang rumani ki Jehova. Taano? An paghorophorop iinaasosyar kan Biblia sa puso. (Salmo 19:14) Kun pinepensar niato na may pagpahalaga an satong nanonodan manongod sa Dios, an impormasyon minataros sa satong piguratibong puso, kun saen iyan nagkakaepekto sa satong pag-isip, pinupukaw an satong mga saboot, asin sa katapustapusi pinahihiro kita. An satong pagkamoot sa Dios minararom, asin an pagkamoot man na iyan pinahihiro kita na mawoton na paogmahon sia bilang satong pinakamamahal na Katood. (1 Juan 5:3) Tanganing mapasato an siring na relasyon, dapat na maaraman niato an mga kualidad asin paagi nin paghiro ni Jehova. Pero, enot, pag-olayan niato an sarong aspekto kan naturalesa nin Dios na nagtatao nin nagpapahirong dahelan na rumani sa saiya—an saiyang kabanalan.\n^ par. 3 Interesante nanggad, an termino sa Hebreo na trinadusir na “pakikidayupot” ginamit sa Amos 3:7, na nagsasabi na an Soberanong Kagurangnan na Jehova ihinahayag an saiyang “kompidensial na bagay” sa saiyang mga lingkod, na sinasabi sa sainda antes pa an katuyohan niang gibohon.\n^ par. 12 Halimbawa, nasasambitan kan Biblia an manongod sa lalauogon, mata, talinga, dongo, ngoso, takyag, asin bitis nin Dios. (Salmo 18:15; 27:8; 44:3; Isaias 60:13; Mateo 4:4; 1 Pedro 3:12) An piguratibong mga pananaram na iyan dai dapat saboton nin literal, arog man kan mga apod ki Jehova na “Gapo” o “kalasag.”—Deuteronomio 32:4; Salmo 84:11.\nSalmo 15:1-5 Ano an inaasahan ni Jehova sa mga gustong magin katood nia?\nSalmo 34:1-18 Kiisay harani si Jehova, asin an mga siring puedeng magkaigwa nin anong kompiansa sa saiya?\nSalmo 145:18-21 Anong aktibidad niato an maparani sa sato ki Jehova?\n2 Corinto 6:14–7:1 Anong gawe-gawe an kaipuhan tanganing mapagdanay niato an haraning relasyon ki Jehova?


Home / Baao / Camarines Sur / 'Barefoot runner' na taga Baao, tinawan premyo kan LGU\n'Barefoot runner' na taga Baao, tinawan premyo kan LGU\nBicol Standard Newspaper Thursday, April 26, 2018 Baao, Camarines Sur\nBAAO, Camarines Sur (Bicol Standard)-- Kinarigos nin pag omaw kan Lokal na Gobierno kan Baao, Camarines Sur an 30ng mga atleta na hale sa saindang banwaan, na pinanginotan kan nabistong “barefoot runner” na nadara nin honra sa enterong Kabikolan.\nKabale sinda sa delegasyon kan Bicol sa 2018 Palarong Pambansa.\nNanginot sa tinawan nin certificate of recognition an gold medallist na si Lheslie de Lima, si Ronalyn Casco asin Mark Lincel Icutan, na pareyong nakakua nin bronzing medalya asin an 30ng mga atleta na gabos hale digdi.\nAfuera kan mga atleta, presente man an mga coaches na igwa man nin certificate of recognition.\nAfuera kan mga certifico, an tulong (3) mga medalists tinawan man nin premyong cash kan LGU.\nMientrastanto, sa pakipag olay sa media, sinabi ni De Lima nakatipon siya nin premyong P25,000 na cash, na gagamiton kan saindang familya sa paghirahay kan saindang harong na naraot kan nag-aging kalamidad.\nIpig rukyaw an sinambit na kapanganahan sa paagi nin halawig na motorcade sa mga banwaan kan ika limang distrito kan Camarines Sur.\n'Barefoot runner' na taga Baao, tinawan premyo kan LGU Reviewed by Bicol Standard Newspaper on Thursday, April 26, 2018 Rating: 5


“Umawon si Jah!”—Taano? — Watchtower ONLINE NA LIBRARYA\nw17 Hulyo p. 17-21\nAn Torrengbantayan Nagpapahayag kan Kahadian ni Jehova (Pag-aadalan)——2017\nPINAPAUMAYAN NI JEHOVA AN MGA NASASAKITAN AN PUSO\nITINATAO NI JEHOVA AN KAIPUHAN NIYATO\nMAKINABANG SA KAPANGYARIHAN NI JEHOVA NA MAGLIGTAS\nUmawon Ta si Jehova\nOmawon Ta si Jah\nMag-awit ki Jehova\nMagtiwala ki Jehova, an ‘Dios nin Bilog na Karangahan’\nAn Torrengbantayan Nagpapahayag kan Kahadian ni Jehova—2011\n“Umawon si Jah! . . . Kawili-wili asin angay nanggad siyang umawon!”—SAL. 147:1, NW.\nKANTA: 104, 152\nPAANO MAKAKATABANG SA SAIMO AN SALMO 147 NA . . .\nmaaraman na nagmamalasakit sa saimo si Jehova?\nmagtiwala na ililigtas ka nin Diyos?\nmasabutan kun paano tinatabangan ni Jehova an saiyang banwaan paagi sa saiyang Tataramon?\n1-3. (a) Kasuarin minalataw na isinurat an Salmo 147? (b) Ano an manunudan ta sa pag-adal sa Salmo 147?\nKUN mahusay na nagibo nin saro an asignasyon sa saiya o kun nagpahiling siya nin magayunon na Kristiyanong kuwalidad, angay sanang umawon siya. Kun totoo iyan sa mga tawo, mas lalo nang totoo iyan sa Diyos na Jehova. Dakulon nanggad kitang dahilan para umawon siya! Inuumaw ta siya dahil sa saiyang dakulang kapangyarihan, arog kan mahihiling sa makangangalas niyang mga linalang, o dahil sa hararom na pagkamuot niya sa katawuhan, na ipinahiling niya paagi sa pagtao kan saiya mismong Aki bilang atang na pantubos.\n2 An kagsurat kan ika-147 Salmo napahiro na umawon si Jehova. Dinagka man niya an iba na umiba sa saiya sa pag-umaw sa Diyos.—Basahon an Salmo 147:1, 7, 12.\n3 Dai niyato aram kun siisay an nagsurat kan salmong ini, pero minalataw na an salmista nabuhay kaidtong panahon na ibinalik na ni Jehova an mga Israelita sa Jerusalem hali sa pagkadistiyero sa Babilonya. (Sal. 147:2) Inumaw kan salmista si Jehova huling an Saiyang banwaan makakasamba na giraray sa sadiri nindang lugar. Dangan, nagsambit siya nin iba pang mga dahilan para umawon si Jehova. Ano iyan? Ano an mga dahilan mo para magsabi ka man nin “Hallelujah!”?—Sal. 147:1, nota sa ibaba kan NW.\n4. Kan patalingkason ni Hading Ciro an bihag na mga Israelita, ano an siguradong namatian ninda, asin taano?\n4 Isip-isipa an siguradong namatian kan mga Israelita kan bihag sinda sa Babilonya. Kinakantiyawan sinda kan mga nambihag sa sainda: ‘Awitan nindo kami nin saro kan mga awit nin Sion!’ Kan panahon na iyan, gaba an Jerusalem, an pinakadakulang dahilan ninda na mag-ugma huli ki Jehova. (Sal. 137:1-3, 6, BPV*) Magabat sa buot ninda na kumanta. Mamundo an puso ninda, asin kaipuhan ninda nin karangahan asin pampakusog. Pero, arog kan ihinula sa Tataramon nin Diyos, tinabangan sinda ni Jehova. Nadaog ni Hading Ciro kan Persia an Babilonya asin sinabi kaini: ‘Tinugon ako ni Jehova na ipatindog ko siya nin harong sa Jerusalem. Siisay sa saindo sa bilog niyang banwaan an taga duman, ibanan lugod siya ni Jehova na saiyang Diyos, asin tumukad siya.’ (2 Cron. 36:23) Nakakaranga nanggad ini para sa mga Israelitang nasa Babilonya!\n5. Ano an sinabi kan salmista dapit sa kapangyarihan ni Jehova na magpaumay?\n5 Rinanga ni Jehova bako sana an bilog na nasyon nin Israel kundi pati man an lambang Israelita. Arog man kaiyan ngunyan. An salmista nagsurat dapit sa Diyos: ‘Binubulong niya an mga [nalugadan an] puso asin binubugkos an saindang mga lugad.’ (Sal. 147:3) Iyo, nagmamalasakit si Jehova sa mga nag-aagi nin problema—sa pisikal man o sa emosyon. Andam man si Jehova ngunyan na rangahon kita asin bawasan an namamatian niyatong kulog sa satong puso. (Sal. 34:18; Isa. 57:15) Tinatawan niya kita nin kadunungan asin kusog tanganing makayanan niyato an ano man na problemang puwedeng mag-abot.—Sant. 1:5.\n6. Ano an itinutukdo sa sato kan mga sinabi kan salmista sa Salmo 147:4? (Hilingon an ritrato sa kapinunan kan artikulo.)\n6 Dangan, naghiling sa langit an salmista asin nagsabi na si Jehova ‘nakakabilang kan kabilangan nin mga bituon’ asin ‘an gabos na iyan inaapod niya sa saindang mga ngaran.’ (Sal. 147:4) Taano ta garo nag-iba na nin tema an salmista? Mga bagay na sa kalangitan an iniistorya niya. Pag-isipan ini: Nahihiling kan salmista an mga bituon, pero mayo siyang ideya kun gurano iyan kadakul. Sa paglihis nin mga taon, nagdakul na marhay an bilang kan mga bituon na puwede tang mahiling. Sinasabi kan mga siyentista na may binilyon na bituon sa galaksiya pa sana niyatong Milky Way. Asin posibleng may trinilyon na galaksiya sa uniberso! Dai talaga niyato mabibilang an mga bituon! Pero gabos iyan tinawan kan satong Kaglalang nin pangaran o apod. Buot sabihon, aram ni Jehova an pagkakaiba kan kada bituon. (1 Cor. 15:41) Kumusta pag-abot sa mga linalang niyang tawo sa daga? Aram nin Diyos kun yaon sain an lambang bituon sa ano man na oras, kaya siguradong aram man niya an dapit sa saimo bilang indibidwal—kun hain ka, kun ano an mismong namamatian mo, pati an espesipikong kaipuhan mo sa ano man na pagkakataon!\n7, 8. (a) Ano an isinasaisip ni Jehova pag tinatabangan niya an saiyang mga lingkod na makabangon sa saindang mga pagbalo? (b) Magtao nin halimbawa na nagpapahiling kun gurano kamapagmalasakit ni Jehova sa bakong perpektong mga tawo.\n7 Apuwera sa interesado sa sato si Jehova bilang indibidwal, may kapangyarihan man siya asin empatiya tanganing tabangan kita sa mga problema ta. (Basahon an Salmo 147:5.) Tibaad mamatian mong masakiton an sitwasyon mo asin garo dai mo na iyan makaya. Nasasabutan nin Diyos an mga limitasyon mo asin ‘ginigirumdom niya na ika kabo-kabo.’ (Sal. 103:14) Huling bako kitang perpekto, pauruutro tang nagigibo an mga salang nagibo ta na dati. Pinagbabasulan ta nanggad pag nakakasabi kita nin mga bagay na dai ta tinutuyo, pag nagkakaigwa kita nin salang mga pagmawot sa pana-panahon, o pag nakakamati kita nin pagkauri sa iba! Mayo nin ano man na kaluyahan si Jehova, pero nasasabutan niya kita nin lubos.—Isa. 40:28.\n8 Tibaad naeksperyensiyahan mo na kun paano ka tinabangan kan makapangyarihan na kamot ni Jehova na makabangon sa partikular na pagbalo. (Isa. 41:10, 13) Halimbawa, an sarong payunir na sister na si Kyoko nadisganar na marhay kan magbalyo na siya sa bago niyang asignasyon. Paano ipinahiling ni Jehova na nasasabutan niya an mga problema ni Kyoko? Sa bago niyang kongregasyon, namatian ni Kyoko na napapalibutan siya nin mga tawong nasasabutan an namamatian niya. Pagmati niya sinasabi sa saiya ni Jehova: “Padaba taka bako sana ta payunir ka, kundi huli ta aki taka asin maimbod ka sako. Gusto kong magin maugma ka bilang saro sa mga Saksi ko!” Ika, paano man ipinahiling sa saimo kan Makakamhan sa Gabos na dai nanggad masusukol an saiyang pakasabot?\n9, 10. Ano an pinakamahalagang tabang na itinatao ni Jehova? Magtao nin halimbawa.\n9 Kaipuhan man niyato gabos an mga bagay na arog kan kakanon, bado, asin harong. Halimbawa, kun minsan puwedeng mahadit ka na tibaad kulangon an saindong kakanon. Pero, linalang ni Jehova an daga na may kakayahan na makaprodusir nin kakanon para sa gabos, dawa para sa mga siwo nin uwak na naghahagad kaiyan! (Basahon an Salmo 147:8, 9.) Kun an mga uwak ngani padagos niyang pinapakakan, makakapagtiwala ka na itatao man ni Jehova an materyal na mga pangangaipo mo.—Sal. 37:25.\n10 An pinakamahalaga, itinatao ni Jehova an satong espirituwal na pangangaipo, kaya nagkakaigwa kita kan “katuninungan nin Diyos na nakakalabi sa gabos na pakasabot.” (Fil. 4:6, 7) Pag-isipan an halimbawa ni Mutsuo asin kan saiyang agom. Namatian ninda an nagsusustenir na kapangyarihan ni Jehova pagkatapos kan tsunami sa Japan kan 2011. Dikit-dikitan pa sindang magadan sa tsunami; marahay na sana ta nakasakat sinda sa atop kan harong ninda. Pero kan aldaw na iyan, nawara an haros gabos na pagsadiri ninda. Nagpalihis sinda nin banggi sa madiklom asin malipot na kuwarto sa ikaduwang iskalon kan haros gaba na nindang harong. Kan aga na, naghanap sinda nin espirituwal na pampakusog. An solamenteng nakua ninda iyo an librong 2006 Taunang Aklat ng mga Saksi ni Jehova. Nahiling tulos ni Mutsuo an subtemang “Mga Tsunami na Pinakamaraming Pinatay.” Manungod iyan sa sarong linog kan 2004 sa Sumatra na iyo an pigpunan kan pinakamapandestrosong mga tsunami na nairekord sa kasaysayan. Naghihibi si Mutsuo asin an saiyang agom mantang binabasa ninda an mga eksperyensiya. Namatian ninda an mamumuton na pag-ataman ni Jehova sa pagtao sa sainda kan espirituwal na pampakusog sa oras na kaipuhan ninda iyan. Mamumuton man na itinao ni Jehova an saindang materyal na mga pangangaipo. Nagtao nin mga kakanon asin bado an saindang mga tugang sa espirituwal. Pero an pinakanakapakusog sa sainda iyo an pagbisita sa saindang kongregasyon kan mga representante kan organisasyon nin Diyos. Sinabi ni Mutsuo: “Namatian ko na si Jehova kaiba kan kada saro sa sato asin na nagmamalasakit siya sato. Nakakaranga talaga iyan!” An inot na itinatao ni Jehova iyo an satong espirituwal na pangangaipo, dangan itinatao man niya an satong materyal na mga pangangaipo.\n11. Ano an kaipuhan gibuhon kan mga gustong makinabang sa nagliligtas na kapangyarihan nin Diyos?\n11 Si Jehova pirming andam na ‘ilangkaw an mga [mahuyo].’ (Sal. 147:6a) Pero ano an kaipuhan tang gibuhon para makinabang kita sa tabang niya? Kaipuhan tang magkaigwa nin marahay na relasyon sa saiya. Para magkaigwa kaiyan, kaipuhan niyato na magin mahuyo. (Sof. 2:3) An mga tawong mahuyo naghahalat sa Diyos na iyo an magtanos kan ano man na sala asin maghali kan mga epekto kan mga salang nagibo sa sainda. Inuuyunan ni Jehova an arog kaiyan na mga indibidwal.\n12, 13. (a) Tanganing makinabang sa tabang nin Diyos, ano an dapat niyatong likayan? (b) Anong klaseng mga tawo an inuuyunan ni Jehova?\n12 Sa ibong na lado, ‘ibinababa nin Diyos an tampalasan sagkod na dumuta sa daga.’ (Sal. 147:6b) Mapuwersa nanggad na mga tataramon ini! Tanganing makinabang sa maimbod na pagkamuot ni Jehova asin tanganing malikayan na mapaanggot siya, dapat niyatong ikaungis an mga ikinakaungis niya. (Sal. 97:10) Halimbawa, dapat niyatong kaungisan an imoralidad. Nangangahulugan iyan na dapat tang likayan an ano man na puwedeng magin dahilan na makagibo kita kaiyan, arog nin pornograpiya. (Sal. 119:37; Mat. 5:28) Bako iyan pasil, pero sulit nanggad an ano man na paghihinguwa niyato huling bendisyon ni Jehova an makakamtan ta.\n13 Tanganing malabanan an satong salang mga pagmawot, dapat kitang manarig ki Jehova, bako sa sadiri ta. Mauugma daw siya kun hihinguwahon tang labanan iyan paagi sa “kusog kan kabayo,” na nanunungod sa mga sinasarigan kan mga tawo? Dai nanggad! Dai man kita dapat manarig sa “makusog na mga tabay nin tawo,” na garo baga kaya niyato sa sadiri tang kusog o sa tabang kan iba na labanan an satong salang mga pagmawot. (Sal. 147:10, NW) Imbes, dapat kitang dumulok ki Jehova asin makimahirak na tabangan kita. Bakong arog kan mga tawong parakonseho, dai magsasawa si Jehova sa pagdangog sa mga pakimahirak niyato, dawa kun pauruutro kitang naghahagad nin tabang sa saiya. ‘Nauugma si Jehova sa mga natatakot sa saiya, asin sa mga naghahalat kan saiyang pagkahirak.’ (Sal. 147:11) Makakapagtiwala kita na huli sa saiyang maimbod na pagkamuot, dai niya kita pababayaan asin tatabangan niya kitang madaog an satong salang mga pagmawot.\n14. Ano an nakapakusog sa buot kan salmista?\n14 Tinatawan kita ni Jehova nin basehan tanganing makumbinsir kita na tatabangan niya an saiyang mga lingkod kun nangangaipo sinda. May koneksiyon sa pagtugdok liwat kan Jerusalem, nagkanta an salmista dapit ki Jehova: ‘Pinasarig Niya si mga barat nin saimong mga tatâ, binendisyunan an mga aki mo diyan sa saimo. Ibinubugtak niya diyan sa kasagkuran mo an katuninungan.’ (Sal. 147:13, 14) Napakusog nanggad an buot kan salmista huling aram niya na papasarigon nin Diyos an mga tatâ kan siyudad asin kumbinsido siya na poprotektaran niya an saiyang mga parasamba!\nPaano makakatabang an Tataramon nin Diyos pag garo dai mo na kaya an saimong mga problema? (Hilingon an parapo 15-17)\n15-17. (a) Ano an tibaad mamatian ta kun minsan dapit sa satong mga problema, pero paano ginagamit ni Jehova an saiyang Tataramon tanganing tabangan kita? (b) Magtao nin halimbawa kun paano ‘madaling minadalagan an tataramon nin Diyos.’\n15 Tibaad may mag-abot na mga problema na puwedeng makapahadit sa saimo. Pero kaya kang tawan ni Jehova nin kadunungan tanganing makayanan iyan. Sinabi kan salmista dapit sa saiyang Diyos: ‘Ipinapadara niya an saiyang tataramon sa daga; [marikas na] minadalagan an saiyang tataramon.’ Dangan sinambit niya na si Jehova ‘nagtatao nin niyebe, nagwawarak nin mga ambon, asin nagpapauran nin mga yelo,’ dangan naghapot an salmista: ‘Siisay an makakatagal sa saiyang lipot?’ Idinagdag pa niya na si Jehova ‘minatao nin pagbuot asin an yelo natutunaw.’ (Sal. 147:15-18, BPV) An satong Diyos, na pinakamadunong asin pinakamakapangyarihan sa gabos saka nagkokontrol sa graniso asin niyebe, kaya kang tabangan na maatubang an ano man na magin problema mo.\n16 Sa ngunyan, ginigiyahan kita ni Jehova paagi kan saiyang Tataramon, an Bibliya. Asin ‘madaling minadalagan an saiyang tataramon.’ Buot sabihon, yaon tulos an espirituwal na paggiya niya sa panahon na kaipuhan ta iyan. Isipa kun gurano ka nakikinabang sa pagbasa kan Bibliya, pag-adal kan mga publikasyon hali sa “maimbod asin mapagmansay na uripon,” paghiling sa JW Broadcasting, pagbukas kan jw.org, pakikipag-ulay sa mga elder, asin pakikiasosyar sa mga kapwa Kristiyano. (Mat. 24:45) Naeksperyensiyahan mo na daw kun gurano karikas na nagtao si Jehova nin paggiya sa saimo?\n17 Naeksperyensiyahan ni Simone an kapangyarihan kan Tataramon nin Diyos. Hababaon kaidto an paghiling niya sa sadiri, nagduda pa ngani siya kun baga talagang maninigo siya sa pag-uyon nin Diyos. Pero, sa mga panahon na pinangluluyahan siya nin buot, nagmatiyaga siya sa pagpamibi, na hinahagad an tabang ni Jehova. Padagos man niyang pinag-adalan an Bibliya. Sinabi niya, “Mayo akong maisip na sitwasyon na diyan dai ko namatian an kusog asin paggiya ni Jehova.” Nakatabang iyan sa saiya na hinguwahon na magdanay na positibo sagkod na posible.\n18. Taano ta masasabi mong biniyayaan ka nin Diyos, asin ano an mga dahilan mo tanganing “Umawon si Jah!”?\n18 Aram kan salmista na espesyal para sa Diyos an saiyang suanoy na banwaan. Sa sainda sana itinao an “tataramon” nin Diyos pati an mga ‘katugunan asin paghukom’ Niya. (Basahon an Salmo 147:19, 20.) Sa ngunyan, dakulang onra niyato na kita sana sa daga an inaapod sa ngaran nin Diyos. Nagpapasalamat nanggad kita na midbid ta siya, na ginigiyahan kita kan saiyang Tataramon, asin na puwede kitang magkaigwa nin haraning relasyon sa saiya. Arog kan kagsurat kan Salmo 147, bako daw na dakulon kang dahilan tanganing “Umawon si Jah!” asin dagkahon man an iba na gibuhon iyan?\nAn Marahay na Bareta Biblia (Bikol Popular Version).


Human rights day pigkumemorar sa CSur\nKan Deciembre 1, 2021 iyo an pagkumemorar kan ika-73 na aniversaryo kan Universal Declaration of Human Rights alagad an human rights advocate sa Camarines Sur nagpahayag kan saindang pagkundenar sa administrasyon Duterte sa tahaw kan padagos na paglangkaw kan deretso humano sa provincia.\nAn Karapatan Camarines Sur asin iba pang mga progresibong grupo nagkaigwa kan saindang actividad sa paagi kan ginibong protest rally sa Plaza Rizal sa centro kan Ciudad nin Naga na participado kan maabot sa sarong ribong mga nagdedenuncia sa mga nangyayaring pagbalga sa deretso pantawo.\nBitbit an mga placard asin tarpaulin na nagdedenuncia kan mga nabibiktima sa mga extra judicial killing, illegal arrest and detention, paghahagad justicia sa mga political prisoners na sagcod sa ngunian yaon pa sa carcel, red tagging, cyber bullying maging paglaban sa kurapsyon.\nSi Nida Barcenas, Secretary General kan Karapatan CamSur nagpahayag base sa saindang dokumentasyon sa mga caso sa human rights violation sa panahon ni Duterte puon kan Hulyo 2016 hasta Deciembre 1, 2021 igwa nang total na casong 2,104.\nSa saindang press statement sinabi na nakadagdag pa sa mga caso sa deretsong pagtawo iyo an nagpapadagos na ‘‘War on Drugs’’ asin ‘‘War on Terror’’. Nangyayari an mahiwas na pang-aaresto sagcod na resulta sa pagbalga sa deretso humano asin naglalaba pa an listahan kan mga biktima sa EJK o Extra Judicial Killing.\nSinabi pa na si mga pinagdududahan na nagsusuporta sa makawalang grupo kinakasohan nin mga gibo-gibo caso kriminal, mantang igwang insidente sa pag-aresto dagos nang binabadil gadan huli sa ‘‘nanlaban’’.\nSainda pang pigbuyagyag sa ‘‘press statement’’ afuera kan mga gibo-gibo caso, tinatanuman nin mga ebidensya arog kan badil, bala asin explosibo.\nSegun pa Karapatan igwang mga insidenteng abalahon an proceso kan caso mantang nalalaom sa carcel an mga inosenteng biktima inaabot nin taonan an asunto huli ta dai tolos na-eskedyul kan mga vista sa corte. Sa arog kaining, sistema mas nahahaloy sinda sa carcel naiipit an saindang deretso para sa ‘‘fair and impartial trial’’.


Home / Bicol / Bicol News / Bula / Camarines Sur / News / LGU Bula employee, dakop sa buy bust\nLGU Bula employee, dakop sa buy bust\nBicol Standard Newspaper Wednesday, March 28, 2018 Bicol, Bicol News, Bula, Camarines Sur, News\nNAGA CITY 3/28/18( BICOLSTANDARD) – Nahulog man guiraray sa kamot kan mga tawohan kan Philippine Drug Enforcement Agency (PDEA) sa Camarines Sur an pigtutubodan na saro sa mga pusikit na para bariwan nin shabu digdi asin sa mga pagtaraid na banwaan.\nSegun sa PDEA Camarines Sur na pinapamayohan ni Agent Vidal DC Bacolod, sa lindong kan supervision ni Dir. Christiano Frivaldo, Acting Regional Director kan PDEA RO5, nadakop kan ninda si Sylvia B. Valera alyas Ebyang, sa buy bust operation.\nNangyari an operasyon poco mas o menos alas 10:00 nin bangui, kan Marso 27, 2018 sa atubangan kan San Agustin Elementary School, sa Barangay San Agustin, Canaman, Camarines Sur.\nSi “Ebyang” Valera, empleado kan LGU Bula, Camarines Sur.\nNakua sa saiyang poder an sarong plastic bag na may laog nin 4 na pidaso nin heat-sealed transparent plastic sachet na may laog nin maputing pulbos na pig tutubodan na shabu.\nAn shabu may gabat na 20 gramos asin carculadong may valor na P152,000.000, sa barakalan sa lugar.\nAfuera kan shabu, narecover sa poder ni Valera an sarong brown paper bag na may laog kan buy-bust money, na ginamit kan PDEA sa saindang operasyon.\nYaon ngonian an suspechado sa poder kan PDEA Camarines Sur Provincial Office, mantang pig hahanda an caso na isasangat contra saiya.\nLGU Bula employee, dakop sa buy bust Reviewed by Bicol Standard Newspaper on Wednesday, March 28, 2018 Rating: 5


An gurang ibarang bang, sabi kan mga juvenes pero sabi kan makuapo ko dyok lang.\nSa totoo lang kun mayong magurang mayong juvenes. Paglaom kan banwaan an bagong tubo pero maabot an panahon sa ugay nin Mahal na Diyos sinda magururang man.\nAn mga magurang pasulnupon na alagad an mga aki pa-subang pa sana.\nKan nagtalikod na semana an mga senior citizen sa samong barangay nagtiripon tanganing pag-ulayan an saindang social pension asin an maogmang bareta na paka-aprobar ni Presidente Duterte kan Mandanas-Garcia Law na mataong kadagdagan sa Internal Revenue Allotment(IRA), mangangahulugan nin dagdag man na pension sa mga senior citizens asin dakol pang ibang beneficios.\nAn DSWD na iyo an namamahala sa pagtao nin pension asin iba pang beneficios sa mga kamagurangan mag-asegurar na mayo man sindang kinikilingan sa pagduhol kan ayuda ta mayo man ini nin politika. Iyan susog gabos sa ipinagboboot kan senior citizens law.\nIgwa kaya nagrereklamo na garo ngaya may kolor politika an pagtao nin beneficio arog kan 500 pesos na regalo kun may kompleanyo an sarong senior. An iba daa tulos-tulos nakokobra, an iba daa abala.\nSabi kan taga DSWD bako yan totoo ta gabos inaabot maski naka-estar sa hararayong barangay asin sitio.\nPig-aanounciar nya ngani an maogmang bareta na sa masunod na taon bako lang kwarta an marerecibeng regalo kan may kompleanyong gurang kundi may birthday cake pa.\nAn implementasyon kan Mandanas-Garcia Law maski ibabalyo na sa poder kan local government unit (LGU) pero an alkalde asin iba pang opisyales lokal dai pwedeng magpili kan tatawanan asin sinda masunod sana kan pinagboboot kan ley.\nAn mga gurang palibhasa mahinanakiton na nagrereklamo na tano ta an mga indigents sana o mayong pension hali sa SSS, GSIS asin Veterans an tinatawan 3mil na pensyon kada ikatolong bulan. Alagad an mga pensyonado zero. Sabi ninda maski sinda pensyonado ta didikit man lang an narerecibe ninda bulan-bulan kulang pa sa pambakal bulong asin pagkakan-kakan. Kaipuhan nindang marhay an dagdag na tabang kan gobyerno.\nPigtrabahuhan man daa kan mga gurang kan juven pa sinda an sadit na pension hali sa ibang ahencias.\nSabi kan taga-DSWD ipapaabot ninda yan ki Mayor saka sangguniang bayan tanganing maremidyohan sa lalong madaling panahon.\nAn isyu kan edad kan mga namamanwaan dakulang bagay asin bakong suba-suba.\nHaros 70 porsyento kan populasyon kan nasyon mga juvenes, dikit na lang an gurang. Kaya an mga politiko padangat an mga juven ta dakol an botong dadarahon. An kampihan daa kan mga juvenes iyo an mapagana sainda.\nPero an mga juvenes nagdadangog sa hulit kan mga magurang na iyo an may halawig na eksperyencia asin nakakabisto kan ugali kan mga politiko, kun siisay an kurakot, parabon, maboot asin makatao Y maka-Diyos.\nAn problema ngonyan ta an kadaklan kan mga juvenes mas nagtutubod sa gadget, Facebook,Google, Youtube asin iba pang plataforma kan social media. Dai pig-iintindi an advice kan magurang, dai na ngani nagbabasa nin libro asin dyaryo.\nSa ibang nasyon arog sa Japan asin ibang dakulang nasyon sa Europa asin Australia nagparakontrol kan populasyon kaya mas dakol an gurang sainda ngonyan kesa mga juvenes.\nSiisay na an mga matrabaho sa mga opisina asin mga pabrika tangarig padagos magdalagan an ekonomiya?\nAn mga gurang pigsusuportaran kan gobyerno arog kan senior citizens law pero an mga juven iyo an mapa-asenso asin mapayaman kan nasyon por medyo kan saindang servicio o trabaho.\nAn mayayaman na nasyones na dikit an populasyon haradit ta an saradit na nasyon arog kan Pilipinas padagos na nagdadakol mala ta 110 milyones na.\nMay nagtutubod ngani na an nasa likod kan Covid 19 virus iyo an mga multi-milyonaryo na nasyones na dikit an tao tanganing mainaan an paglobo kan populasyon kan kinaban.\nTotoo man yan o bako basta magrilikay kita, padagos an pag-uswag kan populasyon kan Pilipinas, padagos man an pag-uswag kan ekonomiya basta hali sa ugay nin Kagurangnan.\nPadagos an pagwarak kan mga Pilipino sa malaen-laen na parte kan mundo.\nBako man nalingawan kundi napasipara lang kan biglang mawaran hinangos si pig-aapod ni Gov. LRay kadto na “small man” gerry b. (claveria), an Bikolanong an dalagan kan utak English bakong Bikol o Buhinon.\nAn haros gabos na press/praise releases asin mga bareta na nagluluwas sa dyaryo hali sa Capitolio kan panahon ni LRV asin ni Lray, an autor si gerry.\nSadit sana pero sampulo an aki. Susog sa estorya kan mag-apply siya sa Landbank pakatapos nin colegio na-perfect niya si examination. Dating editor-in-chief kan Nueva Caceres publication kan UNC kan dekada 70.\nSa sobrang kamunduan, pagkabigla asin paghinayang dai haros nagluwas sa media an biglang pagkawara kan saiyang obra sa diyaryong ini. Si Jordan Chavez iyo na garo an saro sa pinaka-matibay na editorial cartoonist sa Bikol. Sabi ngani ni Atty. Briguera, sarong tataramon lang madangog ni Jordan haman na an magayon na editorial cartoon kan semana. Discovery asin protegee ni DCA aka Doming Alarkon haloy siya sa BRBDP asin capitolyo provincial.\nNabigla an gabos kan nagtalikod na aldaw ta nahiling pa sa Facebook sa saiyang retrato, kina-agahan mayo na dahil sa Covid, si Mel Acuna matibay na print and broadcast mediaman sa Legazpi asin sa Metro Manila.\nPaaram saindong tolo. Nakikidumamay kami sa saindong mga pamilyang binayaan.


Bed capacity kan BMC gigibohon nang 1,000\nAn Bicol Medical Center (BMC) iyo na an pinakadakulang hospital kan gobierno sa Bikol magiging nang 1,000 an bed capacity envez kan 500 sana na iyo an pinapasunod kan Department of Health alagad marerealisar ini oras na maaprobaran na an propuestong ley sa congreso na madagdag kan bed capacity kan hospital kabali na an upgrading kan mga service facilities.\nSi Congresista Gabriel H. Bordado Jr. kan tercer distrito kan Camarines Sur sa saiyang pigplantiar na ika-185 bill sa Camara-Baja an House Bill No. 8276 – ‘‘An Act increasing the bed capacity of Bicol Medical Center from 500 to 1,000 beds, upgrading the service facilities and professional health care therein, and appropriating funds therefor.’’ nganing madagdagan an capacidad kan BMC mantang igwa man sanang bagong darakulang edificio an hospital na piglalaoman magiging operational sa masunod na taon oras macompleto na an mga medical equipment.\nSa ngonian sa presenteng lomang edificio inaabot nin 800 an mga pasyenteng naglalaog aroaldaw, ini sa kagabsan na bed capacity na dapat 500 sana alagad an 200 na mga pasyente naka-confined sa Don Susano Hospital sa Brgy. Cadlan, Pili, Camarines Sur na sakop kan serbisyo kan BMC.\nTapos na an walong escalon na edificio, afuera pa kaini igwa pang lima asin tolong escalon na edificio na pigfondohan nin P1.2 bilyon kan nagtalikod na administrasyon ni Presidente Benigno Aquino.\nMaduwang taon nang tapos an walong escalon na pig-oorgulyo kan DOH na pang world class na an mga dakulang edificio kan hospital alagad an problema sagcod sa ngonian mayo pang mga medical equipment.\nKan Abril 27, 2018 naging bisita si DOH Secretary Francisco Duque sa ginibong inagurasyon kan 8th asin 5th storey bldg. kan hospital alagad dai pa nagiging operational huli kan kawaran nin medical equipment asin partial occupancy permit pa sana an pig-isyu kan Bureau of Fire Protection kan Ciudad nin Naga.\nSi Bordado kinaulay na si Duque na dapat matawan na nin prioridad na matagamahan nin fondo para sa mga medical equipment kan hospital.\nAfuera pa kaini, saiya pang kinaulay si Dr. Maria Estrella Litam, Medical Director kan hospital nganing matabangan na an kawaran nin mga kagamitan kan hospital huli ta kun padagos na papabayaan magiging white elephant sana an proyecto kan DOH na ginastosan nin P1.2 bilyon.\nSi dating Juez asin Presidential Adviser for Bicol Affairs Marvel Clavecilla nagtatabang naman nganing mapadali an paghanap nin solusyon sa kawaran nin mga medical equipment. (DPAureus)


Tukduan an mga Aki Kun Taano ta Maninigo Kitang Magpatawad\nMAY nakagibo na daw sa saimo nin sala?— Ginibohan ka daw nia nin maraot o tinaraman ka nin makolog?— Maninigo mo daw siang trataron man sa maringis na paagi arog kan pagtratar nia sa saimo?—\nKun may gumibo nin maraot sa sainda, an dakol minagibo man nin maraot sa tawong iyan tanganing makabalos. Alagad itinokdo ni Jesus na maninigo niatong patawadon an mga nakagigibo nin sala sa sato. (Mateo 6:12) Paano kun dakol na beses na an saro maringis sa sato? Pirang beses daw niato siang patatawadon?—\nIyan an gustong maaraman ni Pedro. Kaya sarong aldaw hinapot nia si Jesus: ‘Kaipuhan ko daw siang patawadon nin sagkod sa pitong beses?’ Alagad kulang pa an pitong beses. An sabi ni Jesus: ‘Dapat magpatawad ka nin pitong polo may pitong beses’ kun arog kaiyan kadakol na beses na an tawo magkasala sa saimo.\nAno an gustong maaraman ni Pedro manongod sa pagpapatawad?\nKadakol na beses iyan! Dai na ngani niato magigirumdoman an arog kaiyan kadakol na sala o maraot na bagay na ginibo sa sato nin sarong tawo, bako daw? Asin iyo ini an gustong sabihon sa sato ni Jesus: Dai niato maninigong pagparagirumdomon kun pira na an nagibong sala sa sato nin iba. Kun sinda maghagad nin tawad, maninigo na patawadon niato sinda.\nGusto ni Jesus na ipaliwanag sa mga disipulo nia kun gurano kaimportanteng marhay na magin mapagpatawad. Kaya pakasimbaga nia kan hapot ni Pedro, may inestorya sia sa saiyang mga disipulo. Gusto mo daw na madangog iyan?—\nKaidto may hadeng mabooton. Pinauutang pa ngani nia nin kuarta an mga oripon nia kun kaipuhan ninda nin tabang. Alagad nag-abot an aldaw na gusto kan hade na bayadan na sia kan mga oripon nia na may utang sa saiya. Bueno, iinatubang sa hade an sarong oripon na an utang sa hade 60 milyones na kuarta na inaapod denario. Kadakoldakol na kuarta iyan!\nAno an nangyari kan an oripon makimaherak sa hade na tawan pa nin panahon na makabayad?\nAlagad ginasto na kan oripon an gabos na kuarta kan hade asin dai na nia mabayadan an hade. Kaya nagboot an hade na sia ipabakal. Sinabi man kan hade na ipabakal an agom kan oripon asin an saiyang mga aki patin an gabos na sadiri nia. Dangan, an kabakalan ibabayad sa hade. Ano sa paghona mo an namatean kan oripon huli kaini?—\nLuminuhod sia sa hade asin nakimaherak: ‘Tawe pa tabi ako nin panahon, asin babayadan ko gabos an utang ko sa saindo.’ Kun ika an hade, ano daw an gigibohon mo sa oripon?— Naherak an hade sa saiyang oripon. Kaya pinatawad sia kan hade. Sinabihan nia an oripon na mayo na siang babayadan, dawa saro sa 60 milyones na denario. Segurado na ikinaogma iyan na marhay kan oripon!\nAlagad ano daw an ginibo kan oripon na iyan pagkatapos? Nagluwas sia asin nanompongan an saro pang oripon na may utang sa saiya na sanggatos sanang denario. Kinaptan nia sa liog an kapwa nia oripon na ini asin tinitilok na nia sia, na nagsasabi: ‘Bayadi an sanggatos na denario na utang mo sa sako!’ Hamak mong gibohon iyan nin sarong tawo, nangorogna ta bago pa sana siang patawadon nin dakulaon kan hade?—\nPaano trinatar kan oripon an kapwa nia oripon na dai nakakabayad sa saiya kan utang kaini?\nBueno, pobre an oripon na nagkautang nin sanggatos sanang denario. Dai nia tolos iyan mababayadan. Kaya luminuhod sia sa pamitisan kan kapwa nia oripon asin nakimaherak: ‘Tawe pa tabi ako nin panahon, asin babayadan ko an utang ko sa saimo.’ Maninigo daw na tinawan pa kutana nin panahon kan tawong ini an kapwa nia oripon?— Kun ika ano an gigibohon mo?—\nAn tawong ini bakong maboot na arog kan hade. Gusto niang makua na tolos an kuarta nia. Asin huling dai iyan nabayadan kan kapwa nia oripon, ipinabilanggo nia ini. Ini gabos naheling na nangyayari nin ibang oripon, asin dai ninda iyan nagustohan. Naherak sinda sa oripon na nasa bilanggoan. Kaya iinosip ninda iyan sa hade.\nDai man nagustohan kan hade an nangyari. Naanggot siang marhay sa oripon na habong magpatawad. Kaya inapod nia sia asin sinabi: ‘Ikang maraot na oripon, bakong pinatawad ko an utang mo sa sako? Kaya bako daw na maninigo ka man na magpatawad sa kapwa mo oripon?’\nAno an ginibo kan hade sa oripon na habong magpatawad?\nAn oripon na habong magpatawad maninigo kutanang nakanood nin leksion sa maboot na hade. Alagad ta dai sia nakanood. Kaya ipinabilanggo kan hade an oripon na idto sagkod na mabayadan nia an 60 milyones na denario. Asin, siempre, sa bilanggoan dai nia noarin man makukua an kuartang pambayad sa hade. Kaya duman na sia sagkod na sia magadan.\nKan tapos na si Jesus sa pag-estorya kaini, sinabi nia sa saiyang mga parasunod: “Siring man an gigibohon sa saindo kan sakong langitnon na Ama kun dai kamo magpatinawadtawadan gikan sa saindong puso, an balang saro sa saiyang tugang.”—Mateo 18:21-35.\nAram mo, kita gabos dakulaon an utang sa Dios. Sa katunayan, an mismong buhay niato gikan sa Dios! Kaya kun ikokomparar sa utang niato sa Dios, kadikit an utang sa sato nin ibang tawo. An utang ninda sa sato kapareho kan sanggatos na denario na utang kan sarong oripon sa saro pa. Alagad an utang niato sa Dios huli sa salang mga bagay na ginigibo niato kapareho kan 60 milyones na denario na utang kan oripon sa hade.\nMabooton an Dios. Dawa nakaginibo kita nin mga sala, pinatatawad nia kita. Dai nia kita sinisingil paagi sa pagkua kan satong buhay sagkod lamang. Alagad ini an leksion na kaipuhan na girumdomon niato: Pinatatawad sana kita nin Dios kun pinatatawad niato an mga tawo na nagkasala sa sato. Sarong bagay iyan na dapat isip-isipon, bako daw?—\nAno an gigibohon mo kun may makiolay sa saimo na patawadon mo sia?\nKaya kun may nagin maringis sa saimo alagad naghagad man nin tawad, ano an gigibohon mo? Patatawadon mo daw sia?— Paano kun mangyari iyan nin dakol na beses? Patatawadon mo pa daw sia?—\nKun kita an naghahagad nin tawad sa sarong tawo, gusto niato na patawadon nia kita, bako daw?— Kaya maninigo na arog man kaiyan an gibohon niato sa saiya. Maninigo na dai sana kita magsabing pinatatawad niato sia, kundi maninigo na talagang patawadon niato sia gikan sa satong puso. Kun iyan ginigibo niato, ipinaheheling niato na talagang gusto niato na magin mga parasunod kan Dakulang Paratokdo.\nTanganing masabotan an halaga nin pagigin mapagpatawad, basahon man niato an Talinhaga 19:11; Mateo 6:14, 15; asin Lucas 17:3, 4.\nI-share I-share Kun Taano ta Maninigo Kitang Magpatawad


“An Matanos Mag-uugma Huli ki Jehova”—Salmo 64:10\nBASAHON SA Afrikaans Albanian Aleman Altai Alur Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik English Esan Español Estonian Ewe Fijian Finnish Fon Ga Garifuna Georgian Griego Guadeloupean Creole Guarani Gujarati Gun Haitian Creole Hapon Hausa Hebreo Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italiano Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Pranses Punjabi Quechua (Ancash) Quechua (Bolivia) Romanian Ruso Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nSI Diana labing 80 anyos na. Nagka-Alzheimer an agom niya asin nag-istar nin pirang taon sa sarong nursing home bago ini nagadan. Kinaipuhan man niyang makayanan an kamunduan sa pagkagadan kan duwa niyang aking lalaki asin makipaglaban sa kanser sa suso. Pero, pag nahihiling si Diana kan mga kakongregasyon niya sa Kingdom Hall o sa ministeryo, naririsa ninda na pirmi siyang maugma.\nSi John naglingkod bilang nagbibiyaheng paraataman sa laog nin labing 43 na taon. Gustong-gusto niya an klaseng iyan nin paglilingkod—iyan an buhay niya kaidto! Alagad, nagpundo siya sa paglilingkod na ini para atamanon an sarong may hilang na paryente, asin naglilingkod siya ngunyan sa sarong kongregasyon. Pag nagkakahirilingan sinda sa asembleya o kumbensiyon kan dati niyang mga kabisto, garo baga mayong nagbago sa saiya. Maugmahon pa man giraray siya.\nTaano ta maugma si Diana asin John? Paano nangyari na maugma pa man giraray an saro na nagmumundo asin may hilang? Asin paano padagos na nagigin maugma an saro kun mayo na sa saiya an pinakamamahal niyang pribilehiyo? Ipinaliwanag kan Bibliya: “An matanos mag-uugma huli ki Jehova.” (Sal. 64:10, NW) Mas masasabutan niyato an mahalagang marhay na katotoohan na ini kun maaaraman ta kun ano an nagtatao nin panglaog na kaugmahan o kagaya-gayahan asin kun ano an dai.\nAN KAUGMAHAN NA TEMPORARYO SANA\nSiguradong aram mong may mga bagay na haros pirming nagtatao nin kaugmahan. Isipa na sana an nagkakaminuutan na magkatrato na mapakasal na. Isipa man an pagmati nin saro na magigin magurang na o nin saro na natawan nin teokratikong pribilehiyo. An siring na mga bagay nagtatao nin kaugmahan asin tama lang, huling hali ki Jehova an mga aspektong iyan sa buhay. Siya an nag-establisar nin pag-aguman, nagpagin posible na magkaaki an mga tawo, asin an nagtatao nin mga asignasyon paagi sa Kristiyanong kongregasyon.—Gen. 2:18, 22; Sal. 127:3; 1 Tim. 3:1.\nAlagad, puwedeng temporaryo sana an nagkapirang gikanan nin kaugmahan. Nakakamundo, an agom puwedeng magin bakong maimbod o magadan. (Ezeq. 24:18; Os. 3:1) May mga aki na dai nagsusunod sa saindang magurang asin sa Diyos, asin tibaad matiwalag pa ngani. An mga aking lalaki ni Samuel dai naglingkod ki Jehova sa paaging inuuyunan Niya, asin an mga ginibo ni David nagresulta sa saiya nin kapahamakan na hali mismo sa saiyang pamilya. (1 Sam. 8: 1-3; 2 Sam. 12:11) An siring na mga sitwasyon nagigin dahilan nin kamunduan asin kapurisawan. Dai nanggad iyan nagtatao sa sato nin kaugmahan.\nKaagid kaiyan, an mga pribilehiyo kan mga lingkod nin Diyos puwedeng matapos, tibaad huli sa hilang, obligasyon sa pamilya, o mga pagbabago sa organisasyon. Dakul sa mga nakaeksperyensiya kan siring na mga pagbabago an nagsabi na hinahanap-hanap ninda an kaugmahan na namatian ninda kaidto sa saindang asignasyon.\nMaririsa tulos niyato na an siring na mga gikanan nin kaugmahan puwedeng relatibo o temporaryo sana. Kun siring, igwa daw nin kaugmahan na nagdadanay dawa magkaigwa nin bako paborableng pagbabago sa kamugtakan? Siguradong igwa, huling nagdanay na maugma maski paano si Samuel, David, asin an iba pa mantang nag-aagi sinda nin mga kasakitan.\nAN NAGDADANAY NA KAUGMAHAN\nAram ni Jesus kun ano an tunay na kaugmahan. Bago siya nagin tawo, talagang marahay an kamugtakan niya sa langit. Siya “naggagaya-gaya . . . sa atubangan ni [Jehova] sa gabos na panahon.” (Tal. 8:30, NW) Pero kan nasa daga na siya, may mga pagkakataon na napaatubang siya sa grabeng mga kadipisilan. Alagad, padagos na nakamati nin kaugmahan si Jesus sa paggibo kan kabutan kan saiyang Ama. (Juan 4:34) Kumusta an makulugon na huring mga oras niya? Mababasa ta: “Huli sa kaugmahan na inaantisipar niya, tinagalan niya an hariging pasakitan.” (Heb. 12:2) Kaya, may marahay kitang dahilan na pag-isipan an duwa sa mga sinambit ni Jesus dapit sa tunay na kaugmahan.\nSarong beses, nagbaralik ki Jesus an 70 disipulo niya pagkatapos nin sarong asignasyon sa paghuhulit. Nag-uugma sinda huling nakagibo sinda nin mga milagro asin nagpalayas pa ngani nin mga demonyo. Dangan sinabi ni Jesus sa sainda: “Dai nindo ipag-ugma an pagpapasakop sa saindo kan mga espiritu, kundi ipag-ugma nindo an bagay na nakasurat na sa langit an mga pangaran nindo.” (Luc. 10:1-9, 17, 20) Iyo, mas mahalaga na makamtan an pag-uyon ni Jehova kisa sa pagkaigwa nin espesyal na pribilehiyo. May pag-uyon niyang gigirumdumon an maimbod na mga disipulo—dahilan nanggad iyan nin mas dakulang kaugmahan.\nSa saro pang pagkakataon, kinakaulay ni Jesus an sarong grupo nin mga tawo. Sarong Judiong babayi an nagsabi kan saiyang sabuot na siguradong ugmahon an ina kan pambihirang paratukdong ini, si Jesus. Alagad, itinanos siya ni Jesus: “Dai, imbes, maugma an mga nagdadangog kan tataramon nin Diyos asin nag-uutob kaiyan!” (Luc. 11:27, 28) Marahayon sa pagmati kan mga magurang na ipag-orgulyo an saindang mga aki; pero mas urog nanggad na dahilan nin kaugmahan an pagkaigwa nin marahay na relasyon ki Jehova huli sa pagigin makinuyog sa saiya.\nIyo, an pakamati na inuuyunan kita ni Jehova an pinakakaipuhan tanganing magkaigwa nin hararom na panglaog na kagaya-gayahan. Dai nakakaugma an mga pagbalo, pero dai kaiyan nababago an pagmating iyan. Sa kabaliktaran, an pagtagal diyan na may integridad sarong kapangganahan na nagreresulta sa marahay na kamugtakan nin puso. (Roma 5:3-5) Dugang pa, itinatao ni Jehova an saiyang espiritu sa mga nagtitiwala sa saiya, asin an kagaya-gayahan an saro sa mga aspekto kan bunga kaiyan. (Gal. 5:22) Natatabangan kita kaiyan na masabutan kun taano ta tama sana an sinambit sa Salmo 64:10: “An matanos mag-uugma huli ki Jehova.” (NW)\nAno an nakatabang ki John na padagos na makamati nin hararom na kagaya-gayahan?\nIni an dahilan kaya si Diana asin si John, na nasambit kasubago, nakamati nin nagdadanay na kagaya-gayahan mantang napapaatubang sa masakit na mga kamugtakan. Sinabi ni Diana: “Nagpaili ako ki Jehova, siring sa sarong aki sa saiyang magurang.” Paano niya namatian na inuuyunan siya nin Diyos? “Namatian kong binendisyunan niya ako nin kakayahan na padagos na regular na makapaghulit na may kaugmahan.” Si John, na nagpadagos na aktibo sa ministeryo kan matapos an saiyang pinakamamahal na pribilehiyo bilang nagbibiyaheng paraataman, nagpaliwanag kun ano an nakatabang na marhay sa saiya: “Puon 1998 kan iasignar akong magtukdo sa Ministerial Training School, mas nag-personal study ako kisa dati.” Nagtataram para sa saindang mag-agom, sinabi pa niya: “An samuyang sabuot dapit sa paglilingkod ki Jehova sa paglihis nin mga taon sagkod sa ano man na paaging kaya mi nakatabang sa samo na madaling maka-adjust sa mga pagbabago. Dai mi nanggad iyan pinagbabasulan.”\nNaeksperyensiyahan man kan dakul na iba pa na totoo an nasa Salmo 64:10. Sarong halimbawa kaiyan an mag-agom na naglingkod nin labing 30 taon sa Bethel sa Estados Unidos. Na-reassign sinda bilang espesyal payunir. Inadmitir ninda: “Natural sanang magmundo pag nawara sa saimo an sarong bagay na pinakamamahal mo,” pero idinagdag ninda: “Dai man puwedeng magmundo ka na lang sagkod lamang.” Nakikabtang tulos sinda sa ministeryo kaiba kan kongregasyon. Nagkomento man an mag-agom: “Namibi kami dapit sa nagkapirang espesipikong bagay. Dangan kan mahiling ming sinimbag an samong mga pamibi, napakusog kami asin nakamati nin kagaya-gayahan. Dai nahaloy pag-abot mi sa kongregasyon, nagpayunir an nagkapira sa kongregasyon, asin nagkaigwa kami nin duwang progresibong Bible study.”\n‘MAGAYA-GAYA SAGKOD LAMANG’\nTotoo, bako pirming pasil na maggaya-gaya, asin may beses na talagang may mga problema. Pero, ipinasabong ni Jehova an nakakapakusog sa buot na mga tataramon sa Salmo 64:10. Dawa sa mga pagkakataon na pinangluluyahan kita nin buot, makakapagtiwala kita na an mga pinapatunayan an sadiri ninda na “matanos” paagi sa pagdadanay na maimbod sa ibong nin mga pagbabago sa saindang kamugtakan, “mag-uugma huli ki Jehova.” Dugang pa, makakalaom kita na mauutob an panuga ni Jehova na “bagong langit asin bagong daga.” Dangan lubos nang hahalion an pagkabakong perpekto. An gabos na lingkod nin Diyos ‘mag-uugma asin maggagaya-gaya sagkod lamang’ huli sa saiyang mga ginigibo asin itinatao.—Isa. 65:17, 18, An Banal na Biblia.\nIsipa na sana an buot sabihon kaini: magkakaigwa kita nin perpektong salud asin mamata kada aldaw na pano nin kusog. Ano man na marauton na mga eksperyensiya an inagihan ta, dai na niyato iyan magigirumduman pa. Makakasigurado kita na ‘an dating mga bagay dai na magigirumduman, asin dai na masabong sa puso.’ Paagi sa milagro nin pagkabuhay liwat, makakaibanan giraray niyato an satong mga mahal sa buhay. Minilyon an makakaeksperyensiya kan namatian kan mga magurang kan 12 anyos na daragita na binuhay liwat ni Jesus: “Haros mawara sinda sa saindang sadiri sa sobrang kaugmahan.” (Mar. 5:42) Sa katapos-tapusi, gabos na tawo sa daga magigin “matanos” sa pinakalubos na sentido kaiyan asin daing sagkod na “mag-uugma huli ki Jehova.”\nI-share I-share “An Matanos Mag-uugma Huli ki Jehova”


Khanda (simbolo kan Sikhismo) - Wikipedia\nKhanda (simbolo kan Sikhismo)\nAn Khanda iyo an emblem o simbolo kan relihiyon na Sikhismo. Ini binibilog nin tolong hamo asin sarong patalidong: an khanda, duwang kirpan asin sarong chakkar (talidong). Ini an eskudo de armas miitar kan mga Sikh padagos. Kabtang man ini kan desinyo kan Nishan Sahib. An duwang-tarom na iyo an khandang espada namomogtak sa pamayohan kan sarong banderang Nishan Sahib bilang ornamento. Kaya an emblem pinagsaralak kan tolong simbolo.representado kan tolong bagay.\nAn duwang-taroman na khanda (espada) sa tanga'\nSarong chakkar (chakram, singsing)\nDuwang saroan na tarom na espada, o kirpan, pinag-ekis sa kaibabaan o magkaibong kan khanda asin chakkar. Ini pigrepresentar an duwang pag'uugale kan inapod na Miri-Piri, na nagtotomoy kan integrasyon kan espiritwal asin temporal asin an duwang ini magkasararo sana asin dai pwedeng pagtratohon na manaro-saro asin suway sa lambang saro.\nAn Khanda parati nakakaribong sa emblem kan Iran na nahihiling nakalantad sa wagayway nin Iran na sa katunayan mas naenot pa an simbolo kan mga Sikh igdi. Minsan man an simbolong ini ginagamit bilang pagkaburogkos o pagkaburunyog kan gabos sa komunidad kan mga Sikh. \n↑ http://www.religioustolerance.org/sikhism2.htm kinua 6-7-16\n↑ Nolan, Bruce. "Sikhs in New Orleans gather to for Milwaukee shooting victims", The Times-Picayune, New Orleans, 08 August 2012. Retrieved on 08 May 2014.\nPinaghugot gikan sa "https://bcl.wikipedia.org/w/index.php?title=Khanda_(simbolo_kan_Sikhismo)&oldid=161156"\nSimbolo kan mga Sikh\nTerminolohiya kan Sikh\nHuring pigliwat an pahinang ini kan 6 Hulyo 2016, alas 08:03.


Insurhencia tataposon sa 2022, sabi kan 9th ID\nSa natatada pang tolong taon ni Presidente Rodrigo Duterte sa pagtarabangan kan mga ahencia de gobierno bako lang militar maging sibilyan kayang matapos an problema sa insurhencia sa 2022.\nIgwa nang direktiva si Duterte na dapat matapos na an insurgencia sa nasyon sa pagtapos kan saiyang termino.\nIni an mga pahayag sa Bicol Mail ni Major Ricky Aguilar, opisyal na parataram kan 9th Infantry Division kan Philippine Army sa Bicol na may base sa Camp Elias Angeles, Pili, Camarines Sur alagad dakulang bagay kun gabos gigibohon an respektibong trabajo kan kanya-kanyang ahencia de gobierno asin namamanuan puedeng matapos an problemang ini.\nNagtutubod an 9th ID na bako lang obligasyon kan militar marerealisar an target ni Presidente Duterte na taposon an ‘’communist armed conflict’’ asin dakulang bagay an pinaluwas na Executive Order 70 na may titulong: ‘’Institutionalizing the Whole-of-Nation Approach in attaining inclusive and Sustainable Peace, Creating a National Task Force to End Local Communist Armed Conflict’’ na pigpirmahan kan Presidente kan Deciembre 4, 2018.\nDai palang nahahaloy an Department of Interior and Local Government (DILG) sa Bicol sa pamamayo ni Regional Director Anthony Nuyda bilang pamayo kan Localized Peace Engagement, E-CLIP and Amnesty Program-Regional Task Force to End Local Communist Armed Conflict (RTF-ELCAC), pig-miting na an mga ka-partner na ahencias de gobierno para sa saindang kanya-kanyang trabajo para sa localized peace talk asin mga plano tanganing ma-implementar an EO 70.\nAn campaña laban sa insurhencia suportado man kan Regional Peace and Order Council (RPOC) sa pamamayo ni Alcalde Noel Rosal kan Ciudad nin Legazpi asin nagtutubod an consejo na an pagtapos kan problema sa insurhencia makakatabang sa pagdara kan mga basic services sa mga lugar na pigkukutahan kan rebeldeng grupo.\nSa report kan militar sa RPOC, sinabi ni Rosal sa ngonian igwa pang 277 mga barangay sa Bicol an consideradong lugar kan kumunista asin dakul pang nagtitirios na residentes kan barangay.\nSa datus kan militar an 50 barangay kaini yaon sa Albay, asin ginatos pa nakawarak sa mga provincia kan Camarines Sur, Camarines Norte asin Sorsogon.\nSegun sa RPOC an sinambit na mga lugar maninigo lang aboton an saindang comunidad nganing madara sa sainda an serbisyo sa salud, sosyal, programa sa reforma sa daga, patubig kan National Irrigation Administration, tubig inumon asin proyecto sa infrastraktura.\nSinabi pa ni Aguilar na dapat dai lang maglaom sa misyon kan militar alagad an pagtarabangan kan mga ahencia nasyonal, lokal na gobierno asin comunidad makakatabang tanganing taposon an haloy nang problema sa insurhencia.